text:
Na Kòrsou e ta un Eksito Total!
Tin hende a baha asta 18kg den 10 siman
Kiko e ta?
- Di 5 Aug pa 29 Aug nos lo topa ku otro na un Gymzaal na Rotterdam (Nos lo anunsia e luga presis despues, pero e lo ta mas serka di Centrum posibel.)
- Nos lo forma un grupo, ku nos lo bai guia personalmente den proseso pa baha 10 kilo i 10cm na barika den 10 siman.
- Esei nos lo logre via di enkuentronan pa ehersisio 2 bia pa siman, meal plan nan personalisá, Guia personal, tips, i motivashon konstante.
- Nos enkuentronan lo ta pa e prome 4 simannan, pa pone un bon base solido i baha e prome 4 pa 6 kilonan..
- Despues nos lo sigui guiabo via di kontakto di Whatsapp i E-mail pa e sobra 6 simannan.
Loke tur bo ta risibi.
- 2 enkuentro tur siman pa 1 luna largu. 4 di enkuentronan ta pa ehersisio. 4 ta pa trainingnan pa yudabo bira mas disipliná i motivá pa sigui baha peso despues ku nos bai.
- Tur djasabra entre 9am pa 10am, Tur djamars entre 6.30pm pa 7.3pm
- 1 BMS meal plan ku 30 menu dushi i varia pa 30 dia di kuminda kual bo ta hasi 3 bia.
- 1 agenda di motivashon
- Skema di ehersisio basiko ku bo por hasi den kamber na kas.
- Nos lista di tipsnan personal pa ora bo ta kome riba kaya
- Guia i tips personal, via e-mail i via whatsapp.
- Nos enkuentronan ta pa 4 siman, pero bo meal plannan i support di nos banda lo ta pa 10 siman.
Nos reglanan
- Por pidi remplaso i adaptashon na tur kuminda den bo plan, menos aros, batata, i pan.
- Nos no ta hasi adaptashon abase di kondishon mediko.
- Nos lo duna asistensha via email, whatsapp i personal na nos enkeuntronan.
- Konstantemente nos lo ta mandando tips i motivashon, pa bo keda riba e ruta pa eksito.
- Nos lo ta sakando potret na tur nos eventonan pa nos medianan sosial.
- Nos enkuentronan ta pa 4 siman (Aug 2017), i bo meal plannan i support di nos banda ta keda kore pa 10 siman. (7 Oktober 2017)
- Nos ta bai hasi Nos maksimo pa perkura kubo tambe ta baha 10 kilo i 10cm na barika den 10 simannan. Manera ya kaba nos a yuda hopi otro logra..!
Prèis pa nos 10-10-10
- E prèis ta €100,-
- Despues di bo aplikashon nos lo manda informashon pa bo hasi bo pago,
- Den 24 ora despues di bo pago bo ta haña bo karchi i komprobante di pago digital via di e-mail.
- 29 di July nos ta haña bo plannan, akseso na nos grupo di whatsapp, i tambe e skema.
- Bo puesto lo wordu reserva solamente despues di bo pago.
Loke bo tin mester
- Un mashin di pisa bo mes.
- Un mashin di pisa kuminda
- Un lint pa midi barika, brasa, etc
- Gana di baha peso 10+ Kilo i 10cm na barika den 10 siman!!
Kon pa apliká.
- KLIK AKI i yena e formulario ku ta habri
- Si bo tin un di dos persona, Klik aki pa inskribi e tambe.
- Klik e boton di subscribe.
- Denter di 5 minut lo bo risibi un email di konfirmashon, si bo no risibie, wak den bo junk/spam mail.
BAN BAHA 10 kilo, 10cm na barika den 10 siman
Pa kualke pregunta adishonal mail nos na bibamassalu@gmail.com


c: text/html

text:
KOMUNIKADO DI KUERPO POLISIAL KÒRSOU kontròl di tráfiko
KOMUNIKADO DI KUERPO POLISIAL KÒRSOU
188 / 2017
7 yüni 2017
kontròl di tráfiko
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djárason 7 di yüni 2017, personal di HITEAM konhuntamente ku e Timnan di Mantenshon
di Òrdu Públiko;
Rio Canario i Montaña a tene kontròl di tráfiko respektivamente na e
krusada Schottegatweg Oost/Cas Coraweg (09.30’or pa 11.30’or) i e krusada Schottegatweg
Zuid/ Kaya C Winkel (11.35’or pa 13.00’or). E kontròl tabata dirigí prinsipalmente riba
pasamentu den lus kòrá.
Polis a partí un total di 84 prosèsverbal pa e siguiente infrakshonnan kometé:
Kore outo sin faha di seguridat 4
Kore outo sin reibeweis bálido 9
Kore outo sin karchi di kùr 7
Kore outo sin seguro bálido 5
Pasa den lus kòrá 46
Glas skur 3
Kore outo sin plachi number pegá 5
Kore outo ta papia na telefòn 1
Lora kaminda ta prohibí 4
Durante di e kontròl aki polis a konfiská kuater vehíkulo, kual a keda transportá ku kran pa
Kurá.

robotstxt: allowed

filter: keep


text:
- This event has passed.
Celebracion dia di Rey na ANA!
April 27, 2019
Diasabra dia 27 di april proximo, Dia di Rey e celebracion grandi lo tuma lugar na
Archivo Nacional Aruba. Riba e dia aki nos di Fundacion Amigonan di Archivo
kier trece e comunidad hunto pa den un forma festivo celebra e dia aki cu un
evento cultural, educativo y deportivo pa grandi y chikito.
E actividad aki ta wordo organisa den coneccion cu apertura di un exposicion di
Archivo Nacional Aruba titula “Aruba den tempo di e Cleronan Hulandes”. Ta
trata di un exposicion di un coleccion sumamente bunita y unico di documentonan
y particularmente potretnan di Aruba den e añanan 40 pa 70 di siglo pasa.
Atraves di e exposicion aki, lo mustra e influencia Hulandes riba e diferente
aspectonan di nos desaroyo. E exposicion ta dirigi riba e relacion y influencia di
nos Clero Hulandes cu a biba y traha na Aruba y nos comunidad, particularmente
pa e parti educativo, social y deportivo. Un coleccion di potretnan di e.o. Frere
Theodorus Dubois, Frere Edgar, Almoezenir/Kapelaan Delnot y tambe di UNOCA.
Banda di e exposicion di ANA, nos fundacion lo organisa pafor riba e parkeo di
Archivo Nacional Aruba un festividad cultural cu un variacion amplio di cuminda
di nos cultura, bailenan folklore, musica y particularmente pa entretene e gran
publico nos kier trece bek e cultura di Aruba di “Weganan Popular” pa grandi y
chikito (cu tambe ta un herencia di e Clero Hulandes).
Y pa e muchanan mas chikito un kids corner. Nos intencion ta pa tin un dia familiar pa
asina siña di nos cultura, nos custumbernan y pasado, come cu otro, hunga wega y
combersa cu otro y haya sa mas di nos historia. E Festividad ta tuma lugar riba diasabra
Dia di Rey, 27 di april di 9.00 a.m. pa 6.00 p.m. riba e tereno di Archivo Nacional Aruba,
situa na Sabana Blanco 60. Musica lo ta bou encargo di pa Papito y su Biba Lekker Band,
DJ New Born y ZETA Band.


text:
“Dentro di un paar di dia nos por presenta na Aruba e miho gobierno cu Aruba por tin den e temponan aki’
Manera ya conoci, diabierna siman pasa Gobernador di Aruba señor Alfonso Boekhoudt a apunto Prome Minister Evelyn Wever-Croes como e formador di e siguiente gobierno. Esaki, Prome Minister a expresa, naturalmente ta un honor grandi di por ocupa e funccion importante aki. E trabou aki ta pa percura pa yega na formacion di un gobierno.
Prome Minister a indica cu e trabounan pa yega na un formacion di e Gabinete Wever-Croes 2 ta wordo parti den 4 diferente aspecto.
E prome aspect:
Partidonan MEP y RAIZ mester yega na un acuerdo di gobernacion den liñanan grandi. No un acuerdo den detaye pero si un acuerdo di gobernacion. Kico cada partido tin pensa di haci riba cada area importante di nos pais; economia, finansa, enseñansa, salubridad, social, siguridad, ta aspectonan cu ta importante pa nos pais. E trabounan aki ta andando y ta bayendo bon. Nos no ta cla ainda pero e ta bayendo den bon direccion.
Reparticion di e carteranan:
Despues nos mester yega na e reparticion di e carteranan di e minsiterionan entre MEP y RAIZ. Ainda no ta conoci cua ta e ministerionan cu ta toca na MEP y cua na RAIZ. Ta pidi tur hende carga un poco mas pasenshi mientras e proceso aki lo tuma luga. Manera cu esaki ta conoci, lo publica esaki. Mientras tanto, tur loke ta saliendo den medionan social ta speculacionnan.
Apunta Ministernan y screening:
Despues cu keda cla cu e reparticion di carteranan, lo apunta e personanan cu lo wordo proponi como candidato pa bira minister. Pa e Partido MEP e ta depende kico ta e carteranan cu MEP haña y ken Partido ta propone pa bira candidato pa minister y e ora e proposicion lo yega cerca Prome Minister y alabes Lider di MEP, como formador. Despues lo tuma luga e screening di e candidatonan cu a wordo proponi. Esaki lo tuma su tempo.
“Mi a yega di haci esaki caba den pasado algun biaha. E no ta un proceso cu bo por rush pasobra e ta un proceso cu mester tuma su tempo pa e ta bon y pa henter Aruba ta sigur cu e proceso di screening a cana su caminda”.
Stakeholders:
E di 4 aspecto ta cu durante full e periodo aki unda tur e stapnan ta wordo tuma tras di cortina, como formador Prome Minister lo papia cu diferente stakeholders den comunidad. Cu gremionan comercial, gremionan sindical, cu representantenan di area social, salubridad, area di naturalesa y desaroyo economico, pa scucha wak kico nan ta haña ta importante pa e gobierno nobo tene cuenta cu ne den e siguiente gobernacion pa e proximo 4 añanan. E reunionnan lo cuminsa pronto. Ya ta trahando riba e schedule pa por saca e invitacionnan pa e reunionnan aki. stakeholders lo wordo pidi pa pone tur nan aporte na e reunionnan riba papel tambe pa asina comparti cu e minsiternan nobo ora cu ta asina leu.
“Esaki ta e proceso di formacion. E ta un proceso hopi serio, hopi importante y mester tuma su tempo. Pues mi ta canando e caminda manera cu mester ta, no mucho poco poco y tampoco apresura. Mi ta pidi tur hende pa keda trankil y bo por ta sigur cu e trabounan importante aki ta den man di hende serio y capas pa haci’e. Na e momeno aki no por anticipa ken ta bira minister di kico. Tin hopi speculacion riba esaki pero tur cos cu ta sali eifo aworaki ta speculacionnan. Ora cu ta asina leu, nos lo publica detayadamento e resultado di e proceso. Duna nos tempo y espacio y dentro di un paar di dia nos por presenta na Aruba e miho gobierno cu Aruba por tin den e temponan aki’, Prome Minister Evelyn Wever-Croes a duna di conoce.


text:
Buki pa mucha
Bonbini na Club di Lesa Dushi Kids.
Aki ta storia tin pa lesa …
net pa bo!
Edad 4 – 6
- Asina mi ke ta! Mi ta un bon amigo!
- Asina mi ke ta! Mi ta responsabel!
- Asina mi ke ta! Mi ta papia berdad!
- Asina mi ke ta! Mi ta generoso!
- Asina mi ke ta! Mi ta acepta bo manera bo ta!
- Asina mi ke ta! Mi por coopera!
- Asina mi ke ta! Mi ta duna respet!
- Asina mi ke ta! Mi mes ta dicidi!
Edad 6 – 8
Edad 7 – 8
Serie “Club di Lesa Dushi Kids”
E serie aki ta specialmente traha pa mucha di klas 2. Cu topico varia, cu ta cuadra cu e interes di e grupo meta, e serie aki ta encurasha mucha pa gosa di e storianan y pa descubri un habilidad nobo: pa lesa riba nan mes!
Club di Lesa Dushi Kids – Caty su mision
Club di Lesa Dushi Kids – Dede berde
Club di Lesa Dushi Kids – E competencia
Club di Lesa Dushi Kids – E stichi di Richi
Club di Lesa Dushi Kids – Toto y su team
Club di Lesa Dushi Kids – Un amigo nobo
Club di Lesa Dushi Kids – Un regalo pa Abigail
Club di Lesa Dushi Kids – Un team campeon
Club di Lesa Dushi Kids – Yama mi Inka!
Club di Lesa Dushi Kids – Zoe kier gana!
Edad 8 – 10
Edad 10 – 12
Por lesa mas buki riba e Catalogo digital di material educativo di DEA: Catalogo > Buki di lesaScroll To Top


text:
Geraldine a risibí su kondekorashon komo Miembro den Órden di Oranje Nassau.
“Geraldine, riba 26 di aprel gemeente Zoetermeer ta entregá kondekorashon na algun hende ku a meresé. Komo parti di e programa nan tin un pènel di boluntario pa papia riba nan trabou. Ta bon pa abo sinta den e pènel akí na nòmber di SPLIKA.” Ku e preteksto akí presidente di SPLIKA a skein Geraldine pone ku e tabata presente den Stadstheater Zoetermeer pa el a risibí su kondekorashon komo Miembro den Órden di Oranje Nassau. Geraldine, un rekonosimentu bon meresí pa tur bo trabou boluntario, spesialmente pa bo trabou pa SPLIKA.
Pabien Geraldine. Nos ta orguyoso di bo.


text:
Situacion na e planta di purificacion (RWZI) na Bubali ta uno precario y esey ta pone no solamente nos unico pilar economico, esta nos turismo na peliger, pero tambe salud di hende.
Pa minister Ursell Arends, encarga di entre otro Transporte, Integridad, Naturalesa y Asunto di Adulto Mayor, e ta un urgencia y prioridad pa atende cu ne.
Ta pa e motibo aki mes pa por mantene e planta aki ta rekeri un inversion cuantioso pa e por sigui opera.
Di parti di DOW, Frank Benita, hefe di e seccion beheer Waterschappen, encarga cu tanto RWZI y e sistema di riolering na Aruba, ta conta cu no solamente e planta na Bubali, sino e otro dos plantanan adicional, esta esun na Parkietenbos y na Zeewijk, ta ricibiendo dobel di e capacidad di awa y tambe no tin suficiente oxigeno pa por procesa e awa aki debidamente.
Loke tin mester n’e momentonan aki, ta un planta nobo na RWZI Bubali. Ta conoci cu dentro di cinco aña lo tin varios hotel/condominio nobo y esaki ta traduci den mas cambio, cu lo ta un presion atrobe riba e sistema di purificacion na RWZI Bubali.
“Cu crecemento di nos economia turistico, mester bay man den man cu e desaroyo di RWZI Bubali, sino nos ta hopi mas leu fo’i cas,” segun Frank Benita.
Pa cobertura mas amplio lesa edicion di TREMPAN mañan.


text: Kralendijk – E siman akí i otro siman ta posibel pa pasa angua contra corona sin sita serka un dòkter di kas. Esaki por riba djabièrnè 4 di yüni for di 10:30 – 12:30 or na ofisina di konsulta di dòkter Eijsenga, Kaya Monseigneur Nieuwindt 3. Dia 9 di yüni suidadano nan por pasa angua for di 10:30 – 12:30 or na ofisina di konsulta di dòkter Castro, Kaya E.B. Sint Jago, Rincon. Ku e posibilidat pa pasa angua kontra corona sin sita serka dòkternan di kas, departamento di Salubridat Públiko ke hasi mas fásil pa suidadano nan pa pasa angua den nan mes ambiente sosial.


text: KRALENDIJK – Djabièrnè siman pasá diputado Nina den Heyer a entregá diferente pakete di higiena pa organisashonnan ku ta atendé ku hendenan di edat avansá òf esnan desabilitá den komunidat. Ta trata di entre otro Pasadia Villa Antonia, Kai Mimina, Kalor di Hogar, Kas Flamboyan, Kas di Kuido di Fundashon Mariadal i FKPD. Den kuadro di sosten adishonal na organisashonnan ku ta fungi komo un forma di akohida pa grandinan òf personanan ku mester di èkstra atenshon, a parti pakete. E pakete ta konsistí di algun kos di pasa boka pa e personal ku ta traha ku alma i kurason na bienestar di nan kliente, sinembargo tambe artíkulonan di higiena pa e instansia mes. Esaki mirando ku mester keda konsiente di e reglanan di higiena den e temporada di Covid-19. Dependé di e situashon ta evaluá si lo duna mas pakete. Diputado Den Heyer huntu ku Sra. Silvana Janga-Serfilia di Departamentu Komunidat i Kuido i Shaedra Baromeo di tim di desaroyo di bario a hasi entrega di e paketenan.


text:
FAQ koriente
Mi a tende ku pa ún biaha mi por haña yudansa pa paga kuenta di koriente òf Pagabon. Kiko presis e yudansa ta enserá?
E yudansa ta enserá ku pa ún biaha bo por haña un montante di 1.300 dòler pa paga kuenta di koriente òf Pagabon. T’asina si ku bo tin ku pidi e yudansa. Esei por aki. Bo por pidi e yudansa tambe personalmente. For di djárason 14 di sèptèmber 2022 te ku djamars 11 di òktober 2022, bo por hasi esei serka bo den bario. Klek aki pa e lista ku fecha i ora di e sitionan den bario.
Tin kondishon pa haña e yudansa?
Si. Pa haña e yudansa, bo mester kumpli ku algun kondishon:
Bo ta inskribí na Boneiru.
Bo no mag di tin mas ku un sierto montante na entrada. Haltura di e montante ei ta dependé di bo situashon. Klek aki pa mira ku bo por registrá.
Ta depositá e 1.300 dòler riba mi kuenta di banko?
Nee. Direktorado Komunidat i Kuido ta depositá 1.300 dòler riba kuenta di WEB. E ora ei bo tin un montante di 1.300 dòler na WEB pa paga bo kuentanan. Esta si bo no tin un debe pendiente na WEB. WEB ta registrá kuantu koriente bo ta usa den un luna. Ta deskontá e montante di luna for di e 1.300 dòler, te ora e sèn ei kaba. Ora e sèn kaba, bo mes ta bai paga atrobe.
Mi tin un debe pendiente na WEB. Kiko ta pasa ora mi haña e 1.300 dòler?
WEB ta deskontá bo debe for di e 1.300 dòler. Laga pasa ku bo tin un debe di 400 dòler. Ta deskontá e 400 dòler for di 1.300 dòler. E ora ei bo tin un reserva di 1.300 dòler ménos 400 dòler, pues 900 dòler.
A kita koriente serka mi. Ta deskontá e rekonekshon di 40 dòler for di e 1.300 dòler?
Si. Ta deskontá e gastunan di konekshon di 40 dòler for di e 1.300 dòler. Si a kita koriente serka bo, ta nifiká ku bo tin un debe na WEB. Ta deskontá e debe ei tambe for di e 1.300 dòler.


text:
WILLEMSTAD – Wes a pone un fin na e akohida di refugiadonan éksitente na Kòrsou. E régimen di prizòn ku refugiadonan i migrantenan di Venezuela ta haña nan konfrontá kuné, ta intolerabel segun wes i ta un violashon di derechonan humano bou di e Tratado Europeo pa Derechonan Humano.
Konsekuentemente Kòrsou no tin akohida pa estranhero mas na e momentu aki. A pone nuebe Benesolano den libertat inmediato.
E sentensia a bini despues ku wes mes a disidí di bai tira un bista den prizòn SDKK na Koraal Specht siman pasá na final di huisio. E baraknan pa estranhero, ku Hulanda a kontribuí kuné ku miones di euro pa drecha nan, no ta kla ainda. Pa e motibu ei a pone e Benesolanonan, ku a hasi un apelashon riba e Tratado Europeo di Derechonan Humano den blok 1, ku ta un parti di e prizòn.
Esei a resultá luna pasa kaba den un veredikto kaminda a pone un señora Benesolano, ku tabata den e parti di hende muhé den e prizòn, den libertat. Wes su ponensia tabata ku no ta tolerabel pa interná un estranhero temporal den un instituto penitensial bou di un regimen di prizòn.
Blòk 1
E ora ei Kòrsou a disidí di muda tur prisonero di blòk 1 pa otro sitio i apunta via di un dekreto ministerial blòk 1 komo e sitio kaminda ta sera estranheronan ku no tin pèrmit di estadia, ounke nan a pidi asilo.
Sinembargo e régimen di prizòn a keda. Wes a konstatá durante di su bishita ku e benesolanonan tabata bou di un régimen mas severo ku prisoneronan ku tin un sentensia penal.
E konklushonnan di wes ta kuadra perfektamente ku opservashonnan anterior di Amnesty International, ku a hasi dos biaha un investigashon riba situashonnan ku refugiadonan detené na Kòrsou ta topa.
Akohida
Ku e sentensia di wes no por usa e akohida di estranhero mas. Mester a laga un hòmber benesolana, ku mester a deportá djadumingu último, den libertat pa motibu di skarsedat di akohida.
Segun Ieteke Witteveen di Human Rights Defense Curacao, ku ta asistí e Benesolanonan ku a laga den libertat, konsekuensia di violashon di derechonan humano i e maneho ku Kòrsou a hiba, ta ku e kantidat di Benesolanonan ku ta purba di drenta Korsou ta mengua.
“E isla no tin un prosedura internashonal di asilo rekonosé, pero Benesolanonan por hasi un apelashon si riba e Tratado Europeo di Derechonan humano. Niun hende no a logra haña protekshon ainda ku e prosedura ei”, segun Witteveen.


text:
ORANJESTAD — Parlamento ta tratando e presupuesto 2016. Lider di MEP Evelyn Wever-Croes a informa prensa lo sigiente.
“Gobierno a presenta e presupuesto 2016 bastante laat na Parlamento y e luna aki nos mester pone tur atencion na esaki. Den nos fraccion y hunto cu e ‘think tank’ y conseheronan di nos partido, nos ta studiando e presupuesto, pa prepara nos preguntanan. Diaranson awor nos mester entrega nos preguntanan.
Pero di awor caba nos por saca algun conclusion: 1) gobierno a sigi aumenta su gastonan, y 2) e consehonan di Raad van Advies y CAFT ta NEGATIVO. Mi no sa con gobierno ta bai saca su mes di e problema aki.
Pero locual mas ta preocupa mi, ta cu atrobe e fundacionnan no ta haya suficiente subsidio. Desde tres anja pasa cu gobierno a corta severamente den nan subsidionan, nunca mas gobierno a duna nan e suma cu nan tabata haya. Nan a sigi haya e suma abou, y esey a hinca varios fundacion den problema financiero serio. Especialmente fundacionnan cu ta yuda nos muchanan y hende grandinan especial, esnan cu ta percura pa un dak riba cabes di esnan cu no tin, y esnan cu ta cuida di nos grandinan. Tur ta lucha pa por cubri nan gastonan, pero no ta logra.
Loke si nos ta mira ta cu gobierno tin ainda riba su payroll 336 coordinador! Y esey ta solamente e cifra oficial, pasobra den e cifra aki no tin e cantidad di persona nan cu tin un contract scondi atraves di nan compania, of cu ta hinca den otro postnan di e presupuesto. Y na e 336 coordinadornan aki gobierno ta paga e anja aki so 33 miyon florin!
COMPARA CU GOBIERNO DI MEP
Tempo di gobierno di MEP, si nos tuma e ultimo anja, nos ta mira cu MEP tabata tin 7 minister y 106 consehero. Kiermeen e ministernan di MEP tabata tin average 15 hende ta traha na nan oficina.
Gabinete Mike Eman tin 336, pa 9 minister, cu ta un average di 37 persona pa cada minister. Unda tur e 336 personanan aki ta? Pasobra den Bestuurskantoor no tin lugar pa asina tanto hende. Esaki ta simplemente un ehempel con e abuso di Mike Eman y su gobierno ta continua. Mike Eman no tin ningun intencion pa pone orden den e desorden financiero cu e mes a crea. Si Mike Eman bai bek di 9 minister pa 7 minister, na nivel cu gabinetenan di MEP a goberna, e ta scapa mesora 17 miyon florin. Pero e no tin pensa di hasi esey. Mike Eman ta sigi malgasta placa, y ta laga caos y destruccion pa esnan despues di dje. “Apres moi, le deluge”, segun lider di MEP Evelyn Wever-Croes


text:
Sindikato
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Un sindikato, federashon sindikal of asosiashon di trahadónan ta un organisashon ku ta representa e interesnan individual i kolektivo di trahadónan ku ta miembro. E prome sindikatonan a nase den e era di e Revolushon Industrial; formando e base pa sosialismo.
Derecho di e trahadóEditá
Trahadónan por organisa nan mes pa ku nan derecho pa organisá i sali pa nan derecho i kondishonnan di trabou. E derecho aki ta internashonalmente rekonosé dor di ILO den Konvenshon number 87, igual ku artíkulo 11 di e tratado “Protekshon di Derechonan Humano i Libertatnan Fundamental”, mihó konosí komo “Tratado di Roma”. E derecho aki ta ankrá tambe den artíkulo 5 di e “Tratado Sosial Oropeo”. Tantu Aruba, Kòrsou i Sint Maarten (antes Antias Hulandes) komo Hulanda a ratifiká e Konvenshon di ILO komo tambe e Tratado di Roma rekonosiendo asina e derecho di organisashon di e trahadó.
Na momentu ku gobièrnu aprobá e statuto di e sindikato, e personalidat hurídiko ta drenta na vigor konforme artíkulo 1667 (bieu) di e Kódigo Sivil Antiano y e Kodigo Sivil di Aruba. E sindikato na e momentu ei por negoshá i firma un kontrato kolektivo di trabou pa su miembronan.
Sindikato den parti karibense di Reino HulandesEditá
Algun sindikato konosi na Aruba, Boneiru, Kòrsou, Sint Maarten ta:
- Algemene Bond van Overheids- & Overige Personeel (ABVO, Boneiru, Kòrsou, Sint Maarten)
- Federashon Sindikal di Trahadónan di Boneiru (AFBW, Boneiru)
- Federashon di Trahadónan di Aruba (FTA, Aruba)
- Federashon di Trahadónan di Kòrsou (CFW, Kòrsou)
- Petroleum Werkers Federatie van Curaçao (PWFC, Kòrsou)
- Sindikato di Empleadonan Publiko i Priva di Aruba (SEPPA, Aruba)
- Sindikato di Maestro di Aruba (SIMAR, Aruba)
- Sindikato di Trahadó di Duana i Piskalia (STRAF, Boneiru)
- Sindikato di Trahadó den Edukashon na Kòrsou (SITEK, Kòrsou)


text:
Chris Rock ta risibi un ‘standing ovation’ durante di su promé show
E komediante a kuminsá ku su gira di ‘stand-up’ nèt despues di e ‘wanta’ ku e’la risibí di Will Smith durante di Oscars 2022. Durante un di su presentashonnan na Boston, dilanti un teater yen di fanátiko i siguidó Rock a komentá brevemente tokante di e susedido, bisando ku e no tin muchu di komentá, pa motibu ku ainda e ta prosesando loke a tuma lugá. “Mas despues mi lo trata e tema aki seriamente, i naturalmente for di e punto di bista kómiko.” Karchinan pa e shownan di Chris Rock a ‘sold out’ rápidamente despues di e susedido djadumingu dia 27 di Mart ultimo durante Oscars 2022. (Fuente CNN)


text:
Disasterprep Bonaire ta e app di Entidat Públiko Boneiru na momentu di kalamidat òf krísis. Download e app via iTunes i Google Play. Den e app bo ta lesa kon bo por prepará bo mes pa diferente tipo di kalamidat i kiko Entidat Públiko Boneiru por nifiká pa bo durante e kalamidatnan akí. Via e app Entidat Públiko Boneiru por manda notifikashon ‘push’ di importansia pa tur usuario durante un kalamidat òf krísis.
Un orkan, hos òf kandela. Un tsunami òf hasta un inundashon. E app akí pa abitantenan i bishitantenan di Boneiru ta kontené informashon tokante e preparashonnan ku por hasi promé, durante i despues di un posibel kalamidat òf insidente. Den futuro nos ta bai amplia e informashon den e disasterprep mas tantu ainda.
E disasterprep ta disponibel na papiamentu, hulandes, ingles i spañó. Bo por hasi uso di e app sin dato pa ‘log in’. E tin un parti públiko pa tur habitante i bishitante i un parti privá spesialmente pa e organisashon di kalamidat i krísis di Boneiru.
Download e app awor akí i prepará bo mes i bo famia pa posibel kalamidatnan òf insidentenan. Despues ku bo a download e app akí bo tin e informashon akí semper disponibel riba bo telefòn!
Si bo tin e app pa basta tempu kaba riba bo telefòn, ta bon pa download esaki di nobo pa asina bo optené e vershon di mas nobo.


text:
“Ningun di dos ekipo no tabata conoce otro, por a nota riba tereno tambe. St. Martin a sali duro pero e wega a desaroya pa cual nos campeonnan a tuma over y gana e wega tambe”, asina Richard Dijkhoff, Presidente di Arubaanse Voetbal Bond, AVB, a conta despues di e wega diasabra anochi den Stadion Guillermo P. Trinidad na Dakota.
E asociacion di futbol di Aruba a opta pa organisa e wega internacional aki, pa por duna e campeonato algo extra, laga e ekiponan campeon enfrenta otro y asina gana experencia cu islanan den region prome cu opta pa bay mas leu. “Tur hende a keda masha contento cu e oportunidad, cu e calidad y e nivel di wega y claro cu e resultado. Y ta precisamente e direccion aki AVB lo sigui bay na e momento aki”.
Richard Dijkhoff a sigui splica cu e intencion ta pa e ekipo campeon enfrenta mas ekipo campeon den e region, specialmente den Caribe Hulandes. St. Martin a invita Aruba caba pa un wega di revancha cerca nan pa cual lo mester evalua awor.
“Por a nota awe nochi cu S.V. RCA a bin bon prepara pa e wega internacional aki. Mirando cu campeonato ta cuminsa otro siman, por conclui despues di e wega aki, cu e perspectiva ta bunita y positivo”, di acuerdo cu e Presidente di AVB. El a subraya cu S.V. RCA a demostra un ekipo hungando uni, riba un velocidad halto y ofreciendo un calidad di hugadanan bunita y profesional. “Na final esey ta locual fanaticonan kier mira. Esaki sigur ta yuda eleva e nivel di futbol na Aruba”.
Arubaanse Voetbal Bond a corda tur hende di awor caba cu e campeonato 2016-2017 ta start diabierna awor dia 23 di september den Stadion Guillermo P. Trinidad. “Nos ta cuminsa cu e campeonato mescos cu el a caba, pues e campeon y sub-campeon lo topa otro den e prome wega”, di acuerdo cu Richard Dijkhoff. E no por a keda sin menciona cu AVB ta trahando riba proyectonan grandi cu sigur lo beneficia e ekiponan, beneficia e hungadonan y mas cu tur cos, atrae mas fanatico di futbol pa stadion.


text:
- curom
- »
- news & video
- »
- Búskeda di hóben pèrdí
Búskeda di hóben pèrdí
Polis ta pidi búskeda di e hóben, Beyonce Maria Christina Rosaria, nasé na Kòrsou, di 15 aña di edat. Djamars 24 di yüli último alrededor 13.00 ‘or, Beyonce a sali for di kas den Kaya Alata i nunka mas no a regresá su kas bèk. E hóben ta un pashènt di nir.
Te na e momentunan aki Beyonce no a regresá kas.
Beyonce tin e siguiente deskripshon:
Postura: delegá;
Kabei: natural;
Koló di kueru : maron kla;
Koló di wowo : maron skur;
Forma di kara: rondó.
Polis ta supliká tur hende ku por duna kualke informashon tokante di Beyonce pa tuma kontakto ku polis na e number di telefòn 917 òf na e number anónimo 108.


text:
Rich Kalash “No yamami bo brother si bo’n ta show me love...”
Rich Kalash definitivamente ta un di e artistanan urban ku ta hala atenshon ku tur loke e saka riba merkado. Resientemente Rich Kalash a saka un track titulá “Brothers”. Den ménos ku un siman Rich ta akapará riba 121,000 views pa su videoclip riba Youtube. Rich su estilo raw, papiando di e real life struggle semper ta hala atenshon. E ta konosi komo un urban artist ku no tin reserva i ta bisa e kosnan klá i raspa, nèt pa su mensahe yega na su grupo meta sin niun difikultat.
“Brothers” ta papia di broederschap, un kódigo ku ta papia di amistat i lealtat. “No yamami bo brother, si bo’n ta show mi love..” otro frasenan ta bisa “Un brother ta wak bo yu, mané su yu...” of un otro.. “Brothernan tin mesun enemigo..” Rich ta konta ku e track “Brothers” ta su eksperensia di e último tempunan; den su mes palabra, “Tur lokual a pasa rondó dimi último tempunan aki, a mané reborn un forsa masha fuerte mes den mi , en die track komt. Gewoon diep uit situaties waarbij mensen mij de rug hebben gegeven , of juist demostrami nan dolor.” E track tin lenguahe eksplísito, di akuerdo ku hopi urban artist manera Rich Kalash tin biaha ta e lenguahe ta loke ta hasi e kansion, e loke ku e mester ta. Un kanto di kaya.
Produkshon: Sean Cannister
Lyrics: Rich Kalash


text:
Elvira Bonafacio
2018-11-17 17:21 — Belfast, Ireland
Pa mas ku 15 aña kaba Belfast tin un Good Relations week (siman di bon relashon). Mi tin ku bisa ku a tuma mi basta tempu pa mi por a skirbi tokante e siman akí, pa motibu ku a pesar di tur kos, e ta keda un tema poko leu for di mi port’i kas. Na momentu ku mi a mira ku tin un siman di bon relashon mi a puntra mi mes, saliendo for di mi realidat di bida: di kon mester para ketu na kombibensia? Kiko a pasa ku mester para ketu na esaki? Pa mi por a kontestá e preguntanan akí mi mester a hasi muchu mas ku djis bishitá e aktividatnan organisá durante e siman akí. Tabata importante pa mi a kòmbersá ku hende, bishitá lugá, partisipá na diferente aktividat kultural pa mi por a haña un bista ku ta bai mas leu ku wak e notorio “murayanan di pas”.
Irlanda su situashon i historia ta unu basta kompleho i esaki e hendenan di e pais mes ta bisa bo. Nan historia i eksperensia kolonial ta unu ku te dia di awe tin heridanan hopi fresku, di kua no ta tur hende ta hañando e trato adekuá pa por kura. Hamber, opreshon, inhustisia, skarsedat, desigualdat, lucha i violensia ta algun palabra klave, ku segun mi opservashonnan ta dominá nan historia i realidat di bida. E pueblo irlandes, te dia di awe ta sinti ku e mester lucha pa haña trato igual, lucha pa aseptashon di su kultura, prinsipalmente su idioma. Segmentashon ta un palabra ku te e dia di awe ta bibu den e pais akí, sigur den e generashon promé ku mi.
“Kaminda nos ta aki ta papia irish, si bo ke bo por papia kualke otro idioma ku bo ke ménos ingles.” “Tabata piedra i skupi e mucha i hóbennan akí na kaminda pa skol, djis pasobra nan ta ‘katóliko’, ta asina ku nan tin ku pasa via di un bario ‘protestant’ pa yega nan skol.” “Nò, ami no ta bai eibanda, apsolutamente ku nò, na mi nòmber i mi aksento nan lo sa ken mi ta”. Tempu di mi tempu, mi no por a kana ku un suèter di mi tim di deporte, tempu a kambia, danki Dios.” Esakinan ta djis ehèmpel di algun ekspreshon i suseso ku no tin mas ku 20 aña bieu. Ekspreshon ku ta zona straño den orea di un yu di Kòrsou i por ta asta den orea di esun karibense, pero algu masha normal pa e oropeo. Nòmber, religion, idioma, deporte ta algun aspekto ku ta marka identidat di un persona, pero a usa esakinan pa mustra diferensia, separá i krea segmentashon. Kual ta loke netamente e siman di Bon relashon ke minimalisá.
Ku e siman di Bon Relashon ke purba pa trese e diferente gruponan étniko huntu, den un ambiente neutral pa dialogá i debatí riba tema ku ta regardá formashon di un komunidat ku bon relashon. Un komunidat ku ta sòru pa pas, i kaminda ta kompartí un futuro konhunto. E aktividat akí ku originalmente tabata karga e nòmber Community Relations & Cultural Awareness Week, a kuminsá algun aña despues ku a firma Good Friday Agreement Belfast. Un akuerdo entre gobièrnu britániko, irlandes i mayoria partido polítiko irlandes, tokante kon lo mester goberná e pais. E akuerdo akí a pone fin na e temporada di konflikto i violensia na Nort Irlanda.
Na aña 2018 Nort Irlanda por ta orguyoso ku nan logro, e siman di bon relashon ta dunando su frutanan. Si opservá kon riba e anochi kultural, sentro di siudat tabata yená ku aktividat, músika,eksposishon i un grupo grandi di e pueblo irlandes tabata reuní, pa selebrá i kompartí (sin ku tin niun klase di insidente ku ta tuma lugá). Algu ku 20 pa 25 aña pasá nan no por a ni soña kuné den e mes sentro di siudat akí. Echo ta si ku esaki ta djis e komienso. No ta sana den 20 aña, hopi siglo di lucha i violensia ku a yega na su fin na aña 1988. Pero manera hulandesnan ta bisa: waar er een wil is, is er een weg. I echo ta ku nan ta kanando e kaminda.
Good Relations week, un siman ku a laga mi reflekshoná riba mi identidat i nos desishonnan. Pasobra Nort Irlanda ta un prueba di kon por usa identidat komo instrumento pa kategorisá i dividí, en bes ku e ta un motibu pa selebrá i kompartí union. Pero nan no ta un eksepshon den mundu. Echo ta ku nos kada un tin e opshon akí (dividí òf uni) tur dia di nobo den nos man, i nos ta vosiverá esaki fuertemente na momentu ku nos skohe pa nos lider, dirigente, òf simplemente esun na kabes di nos organisashonnan.
Siman di bon relashon, i mi búskeda pa komprondé esaki, a laga mi para ketu un bes mas na e importansia di: sa historia, sa bo pasado, i biba presente konsientemente, ya ku ta e presente akí lo ta e historia di mañan. I ora Mañan puntra mi, kiko mi a pone komo fundeshi pa su historia e úniko kos ku lo mi ke kontestá ta: “Un fundeshi sano kaminda bo por sigui konstruí.”


text:
Actualmente nos pais ta experenciando un subida exponencial di casonan di Covid-19 (variante delta). E situacion ta uno preocupante caminda nos a surpasa mas di 1000 caso activo. Nos a demostra cu como pais nos a logra maneha y baha e casonan activo ora nos a uni, sigui regla y mantene nos mes na protocolnan.
Un biaha mas covid-19 ta pone nos tur na prueba. Aruba tawata bayendo bon, casonan tawata abou y nos tawata den pleno recuperacion di nos turismo.
Den luna di juli 2021 nos a yega mas di 100.000 turista. Esaki ta algo excepcional den un anja di pandemia. Economia a cuminsa pick up, oportunidadnan nobo a presenta pa hopi y esaki ta yudando nos. E variante delta no ta yega na un bon momento pero ta un realidad cu nos mester deal cune y nos ta convenci cu nos lo sa di sali padilanti. Gobierno ta haciendo su parti pa cuida salud di nos hendenan y na mes momento purba mantene e balansa entre salud y economia. E no ta algo facil pa haci y ta rekeri esfuerzo di no solamente gobierno sino di cada un ciudadano pa nos por sali for di e situacion cu e aumento di casonan di e variante delta ta pone nos. E ultimo simanan tin varios cancelacion di turistanan.
Di ora e vacuna a yega Aruba nos a pone hopi enfasis riba e importancia pa tur hende tuma e vacuna. Nos ta mira awe con e vacuna ta dunando resultado. Esnan cu ta wordo hopsitalisa mayoria di nan (88%) no ta vacuna. Esnan cu a tuma e vacuna por wordo contagia pero e vacuna ta ofrece e proteccion necesario. Vacuna no ta algo nobo. Pa anjas nan tin varios vacuna cu a yuda combati diferente virus y e vacuna aki tambe a wordo disenja pa nos por contrala y combati Covid-19.
Nos a bisa desde un principio cu nos no ta obliga ningun hende tume pero si ta recomenda awor mas cu nunca pa mas hende tuma esaki. No tin otro solucion awor aki cu ta e vacuna. E data cu tin disponibel ta demostra cu e vacuna ta yuda proteha esnan cu a tume. E grafico aki ta ilustra con importante e vacuna ta. No ta cuestion di forza of obliga ningun hende pa tume pero e data ta demostra e realidad. 84% di esnan hospitalisa NO ta vacuna 93% di esnan den ICU NO ta vacuna. Ban cuida nos mes y ta consiente di e importancia di e vacuna pa nos por logra sali di e situacion aki.Bai vacuna si ainda bo no a hacie. Nos tur tin e deseo pa nos por sigui biba normal. Pa nos por yega eynan nos mester vacuna mas hende na Aruba. Como minister encarga cu salud nos ta urgi tur esnan cu pa un motibo of otro ainda ta duda den e vacuna, pa bai vacuna.
Actualmente nos pais ta experenciando un subida exponencial di casonan di Covid-19 (variante delta). E situacion ta uno preocupante caminda nos a surpasa mas di 1000 caso activo. Nos a demostra cu como pais nos a logra maneha y baha e casonan activo ora nos a uni, sigui regla y mantene nos mes na protocolnan.


text:
BUNITA CELEBRACION DI RECONOCEMENTO NA MASSIVE BRASSBAND INTERNACIONAL Y RODERICH LOPEZ
Prome Minister Evelyn Wever-Croes:
BUNITA CELEBRACION DI RECONOCEMENTO NA MASSIVE BRASSBAND INTERNACIONAL Y RODERICH LOPEZ
“Boso a mustra kico un Arubiano por ora bo ta kere den bo mes y ta traha hunto”
Diasabra anochi a tuma luga un bunita celebracion di reconocemento di Gobierno di Aruba organisa pa minister di cultura Xiomara Maduro na Massive Brassband Internacional y Roderich Lopez pa e presentacion na Magic Kingdom cu a pone nomber di Aruba resona internacionalmente
Prome Minister Evelyn Wever-Croes na e ocasion a expresa palabranan di gratitude pa loke e grupo aki a haci pa Aruba enfatisando cu mas y mas e realidad ta sink in di kico tur e grupo aki a logra cu nan pasion, soño y deseo, disciplina y trabou duro.
“Boso a hiba Aruba den curason di Magic Kingdom y e reino magico y e magia ey bo ta keda sinti’e y mir’e. Mi kier un biaha mas gradici cada un di boso pa a kere den e lider di e grupo, boso no a declar’e pa loco. E no a bin cu e idea un biaha ni dos biaha, pero el a bin cu e idea y a perservera. Boso a kere den dje y duna tur di boso parti. Hopi hende na Aruba y esnan no na Aruba tabata pendiente di boso. Mes monento nos a wak e efecto cu boso tabata tin, boso a vibra Magic Kingdom cu boso musica di Asambeho. Boso a pone hopi hende eynan para keto y pensa unda Aruba ta, kico ta Aruba? Mas principal boso a mustra mundo henter kico un Arubiano por ora bo ta kere den bo mes y bo ta traha hunto pasobra hunto boso a logre. Prome Minister a expresa.
Na final di su palabranan dirigi na e grupo, Prome Minsiter a gradici señor Roderich Lopez pa e soño cu e tawata tin pa pone nos pais resona bou musica di Asambeho na Magic Kingdom pone asina tambe e nomber di nos pais un biaha mas bou luz internacional.


text:
Resultadonan di Beisbòl Liga Grandi ayera:
- Atlanta Braves a derota Toronto Blue Jays ku skor di 5-2
Andrelton Simmons a konektá 1 hit den 3 turno na bate ku 1 base por bola. Simmons tin un promedio di .267
- Chicago White Sox a pèrdè di Detroit Tigers ku skor di 9-1
- Miami Marlins a pèrdè di New York Mets ku skor di 7-6
- New York Yankees a derota Tampa Bay Rays ku skor di 5-3
Didi Gregorius a konektá 2 hit den 4 turno na bate. Didi tin un promedio di .189
- Baltimore Orioles a gana Boston Red Sox ku skor di 8-3
Jonathan Schoop no a hunga pa Baltimore Orioles despues kue ekipo a pone e pelotero riba lista di hungadó inkapasitá den wikènt tras di lomba. Jonathan a sufri un leshon na su rudia drechi lo keda riba lista di hungadó inkapasitá pa e próksimo 15 dianan
- Milwaukee Brewers a pèrdè di Pittsburgh Pirates ku skor di 5-2
- Philadelphia Phillies a pèrdè di Washington Nationals ku skor di 4-1
- Cleveland Indians a pèrdè di Minnesota Twins ku skor di 7-2
- Los Angeles Angels a pèrdè di Houston Astros ku skor di 4-3
- Oakland Athletics a pèrdè di Kansas City Royals ku skor di 4-2
- San Diego Padres a derota Chicago Cubs ku skor di 5-2
- Arizona Diamondbacks a gana San Francisco Giants ku skor di 5-1
- Colorado Rockies a pèrdè di Los Angeles Dodgers ku skor di 7-0
- Texas Rangers a pèrdè di Seattle Mariners ku skor di 11-10
- Cincinnati Reds a pèrdè di St. Louis Cardinals ku skor di 2-1
Partidónan di Liga Grandi pa awe:
- Baltimore Orioles kontra Boston Red Sox
- Chicago Cubs kontra Pittsburgh Pirates
- New York Yankees kontra Detroit Tigers
- Cincinnati Reds kontra Milwaukee Brewers
- Cleveland Indians kontra Chicago White Sox
- Minnesota Twins kontra Kansas City Royals
- San Diego Padres kontra Colorado Rockies
- Oakland Athletics kontra Los Angeles Angels
- Houston Astros kontra Seattle Mariners
Breve:
Tripel A
- Roger Bernadina no a konektá hit den 1 turno na bate ku 1 kareda empuha pa Albuquerque Isotopes. Roger tin un promedio di .194
- Jair Jurrjens a habri pa Albuquerque Isotopes i a picha 1 tersio i ponchando e úniko batido ku e la enfrentá. Jair mester a bandoná e partido despues di esaki pa motibu di leshon. Ainda no tin informashon ofisial di e ekipo riba e leshon. Tin informashonnan no ofisial ku ta papia di un posibel leshon na e rudia drechi di Jair. Esaki ta e mesun rudia ku a bin ta duna e pelotero problema den ultimo añanan
Dobel A
- Juan Carlos Sulbaran a sufri su di dos derota di temporada ayera ora ku e la picha 5 entrada permitiendo 5 kareda riba 5 hit i 2 base por bola i poncha 7 pa Northwest Arkansas Naturals. Juan Carlos tin un rèkert di 0-2 ku un efektividat di 5.40
- Chris Garia a konektá 1 hit den 4 turno na bate pa Frisco RoughRiders. Chris tin un promedio di .147
- Sharlon Schoop a konektá 2 hit den 4 turno na bate ku 2 kareda empuha i 1 anotá pa Bowie Baysox. Sharlon tin un promedio di .263
Klase A
- Carlton Daal no a konektá hit den 4 turno na bate pa Daytona Tortugas. Carlton tin un promedio di .156
- John Polonius no a konektá hit den 2 turno na bate pa San Jose Giants. John tin un promedio di .083
- Gianfranco Wawoe a konektá 3 hit den 4 turno na bate ku 1 base por bola, 3 kareda anotá i 1 empuha. Gianfranco tin un promedio di .320
Beisbòl Profeshonal Nippon Hapon
- Den wikènt tras di lomba Wladimir Balentien a mira su promé akshon despues di a opera su pia aña pasa. Wladimir a hunga 5 entrada ku e ekipo di Liga Menor di Tokyo Yakult Swallows, akinan Wladimir a konektá 1 hit den 2 turno na bate ku 1 base por bola.


text:
WILLEMSTAD — E kampionato di futbòl promé divishon Liga MCB a kontinuá den wikènt tras di lomba ku partidonan den Stadion Antoine Maduro (SUBT). Riba djabièrnè tabata e ekipo di Centro Dominguito ku a enfrentá Sithoc. Akinan tabata Centro Dominguito ku a bai ku e viktoria ora ku nan a gana Sithoc ku skor di 2-0.
Riba djasabra tabata tin dos partido. Den e promé partido tabata e ekipo di UNDEBA ku a enfrentá Hubentut Fortuna. Den e partido aki ambos ekipo a logra bai kas ku un punto despues di a empatá na un gol pa banda.
Den e di dos partido di djasabra tabata e ekipo di Jong Holland ku a topa ku e ekipo di Jong Colombia. Akinan tabata Jong Holland ku a sali for di e porta grandi derotando Jong Colombia ku skor di 5-1.
Por ultimo, riba djadumingu tabata tin e partido entre Centro Barber i SUBT. Akinan tabata Centro Barber kua logra e viktoria despues di a golia SUBT ku skor di 7-1.
Liga MCB ta kontinuá awe nochi ku otro partido den Stadion Antoine Maduro (SUBT). Awe nochi mitar di nuebe e ekipo di Victory Boys lo enfrentá Scherpenheuvel.


text:
E strategia di ministerio di salud ta pa haci mas tanto test posibel!
Na e momentonan aki Aruba a conoce 46 caso cu a test positivo di Covid-19. Naturalmente esaki ta trece preocupacion cerca nos tur cu ta biba riba e pais aki. E cantidad di casonan positivo ta keda aumenta y nos ta sigui e aumento aki hopi di cerca. Nos ta monitor esaki hopi di cerca basa riba e transmision ratio, esta e ratio cu e coronavirus ta wordo transmiti na otro persona.
Di otro banda nos comunidad por ta trankilo paso nos tin e situacion bao di control. No mester lubida cu di e 46 casonan positivo solamente un persona ta interna den hospital y su condicion ta stabiel. Tur e otro casonan positivo ta den bon condicion di salud.
Tambe mester menciona cu 16 di e 46 casonan positivo ta bin for di Respaldo caminda varios dunadornan di cuido y patient a resulta positivo. Respaldo ta wordo considera un brondgebied na e momentonan aki.
Es decir 30 caso no ta relata na respaldo di cual gran mayoria tawata casonan importa for di sea New York, Miami of Colombia.
Nos strategia ta dirigi riba haci mas tanto test posibel pa di e forma aki indentifica mas caso posibel. Di e forma aki lo evita cu esnan cu ta positivo y no sa sigui cana den hende y plama e virus aki. Aruba ta entre promer paisnan den henter mundo caminda mas test ta wordo haci per capita. Aruba ta den e lista cu Sur Korea y Alemania cu tin e situacion basta bon controla.
Nos testdichtheid, esta e cantidad di test per capita ta hopi halto, esaki ta conforme nos strategia. Mas test wordo haci mas caso positivo lo wordo indentifica. Nos a cambia nos case defination pa asina mas y mas hende wordo getest. Na e momentonan aki nos a haci 559 test total di cual 46 positivo y 513 negativo. Tiki pais na mundo ta bezig ta test agresivo manera Aruba. Gobierno hulandes a duna nos compliment pa e hecho di cuanto test nos ta haciendo. Esey NO ta kita cu nos comunidad mester tene nan mes na e responsabilidad civico di keda paden, no sali for di cas pa evita cu e virus ta sigui plama.
Ban cuida nos mes, ban cuida nos famianan, ban cuida nos sernan keri y sigui instruccion di gobierno y stop di plame.


text:
Ministerio di Hustisia ta será mas tempran djabièrnè 14 di yüni 2019
Ministerio di Hustisia ta será mas tempran djabièrnè 14 di yüni 2019
Geplaatst op 13 Yüni 2019 dor di Ministerio di Hustisia
Ministerio di Hustisia ta informá ku riba djabièrnè 14 di yüni 2019 su ofisina ta sera 14:30 di merdia pa públiko. Esaki en konekshon ku huramentashon di e personal.
Riba djaluna 17 di yüni 2019 nos ofisina ta habrí bèk pa públiko na e orario kustumbrá
8 or di mainta.
Nos diskulpa pa kualke inkumbiniensia ku esaki por trese.
Pa mas informashon por tuma kontakto ku Ministerio di Hustisia na telefòn 463-0600.


text:
COVID-19
Willemstad, Mirando e situashon mundial i aktual na Kòrsou en konekshon ku Corona Virus (COVID-19), Maduro & Curiel’s Bank a tuma e desishon pa posponé, te un próksimo aviso, nos MCB Autoshow 2020, ku lo mester a tuma lugá dia 28 i 29 di mart. E desishon aki nos a tuma den deliberashon estrecho ku tur e dilernan di outo ku lo a partisipá na e evento aki.
Maduro & Curiel’s Bank komo prekoushon pa seguridat i salubridat ta enkurashá tur kliente pa sigui hasi uso di nos servisionan elektróniko, ku ta disponibel 24 ora pa dia, manera MCB Online Banking, MCB Mobile Banking, SMS 1111 pa rekargá bo telefon, 24/7 Deposit pa komersiantenan hasi depósito i nos Bankomatikonan pa sea lanta òf depositá plaka/chèk òf pa rekargá telefon prepagá.
Nos ta sigui brinda nos servisionan na nos klientenan, ofresé konseho i kompartí nos mihó forma di prosedé durante e periodo aki.
Nos ta yamabo danki pa bo konfiansa kontinuo den nos Banko.
13 di mart 2020


text: Diasabra anochi patruya atento riba caya den area di Ponton a tuma nota di un scooter cu 2 hoben riba dje cu number bieuw, mesora a bay pa para esaki pa controle. E hobennan riba e scooter a core pa polis y un persecushon a cuminsa. Polisnan a purba di para e hobennan y esaki a pone e scooter dal den e patruya causando un accidente. E dos hobennan a keda deteni pa core pa polis y tambe pa tabata core scooter sin papel y cu number bieuw. E scooter a keda confisca y hiba warda di polis. Vehiculo di transporte tambe a bini na e sitio pa asina por a transporta e 2 detenidonan pa warda di polis.


text:
WILLEMSTAD- 19 ougùstùs 2015– Ofisina di Turismo di Kòrsou (CTB) resientemente a duna rekonosementu na 6 operador di buseo. E meta di e programa di sertifikashon ta pa introdusí standarisashon den e mundu di buseo i asina alkansá oumento di seguridat pa e bushi i e turista, benefisionan ekonómiko i rekonosementu na esnan ku tur dia ta ehersé e trabou. Pa por risibí sertifikashon e operadornan mester kumpli ku eksigensianan den vários aspekto di buseo e.o, training, edukashon, buseo organisá pa bushinan sertifiká i hürmentu di ekipo di buseo. Na momentu ku hasi petishon pa partisipá den e programa di sertifikashon un grupo di eksperto ta bishitá e ‘dive shop’ i ta kontrolá si nan ta kumpli ku e kriterionan pa wòrdu sertifiká. CTB tin un akuerdo ku Curaçao Innovation & Technology Institute (CITI) ku ta enkargá ku e parti di e kòntròl na e establesimentunan.
Resientemente, B Diving & Watersports, Dive’n Curaçao, Curaçao Divers, LA Dive Center, Curious2Dive, Dive Center Scuba Do i All in One Watersports a risibí sertifikashon di CTB. Kòrsou su produkto turístiko ta konta ku 6 establesimentu di buseo mas ku ta sertifiká, en total tin 19 operador di buseo sertifiká pa CTB. Masha pabien na tur e operadornan di buseo ku nan sertifikashon!


text:
Detenshon pa ladronisia di vehíkulo
KOMUNIKADO DI PRENSA 399 /2022
24 ougùstùs 2022
Detenshon pa ladronisia di vehíkulo
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Enkonekshon ku un kaso di ladronisia di outo ku a tuma lugá dia 17 di ougùstùs 2022 na
lugá di parker di Kadaster, e tim enkargá ku ladronisia di vehíkulo a realisá un detenshon.
E detenshon a tuma lugá djárason 24 di ougùstùs 2022 alrededor di 14:45’or na altura di
pòmp di gasolin Juan Domingo.
Ta trata di e hòmber sospechoso S.A.J. di 29 aña di edat nase na Kòrsou.
A konfiská e vehíkulo ku e sospechoso tabata manehá na e momentu di detenshon pa
investigashon.
A presentá e sospechoso dilanti di un fiskal ouksiliar ku a ordená su enkarselamentu
pendiente di mas investigashon.


text:
Na 1920 Pigou a publiká The Economics of Welfare, su buki di pionero. Akiden e ta pleita pa balansa entre ganashi privá ku efekto sekundario negativo manera kontaminashon di medioambiente i e gastunan ku ta relashoná ku esaki di e pagadó di belasten pa kuido médiko nashonal. Hopi pais a saka inspirashon di Pigou i a bini ku pèrmit di medioambiente, prinsipalmente den añanan 60 d siglo pasá, pa protehé próhimo i naturalesa. Kòrsou a sigui na 1997. Basta ratu despues. Asina Isla (Shell) por a shusha kétubai riba lomba di hende ku aprobashon di Den Haag i straño ku por zona, di Isla (PdVSA, Venezuela) tambe, pasobra gobièrnu di Kòrsou nunka no a tene su mes na su leinan konserní. Sobradje e pèrmit di medioambiente riba su mes ta masha fofo ku normanan ambiental ku ta adekuá. Ya bo sa. Na 2007 Servisio pa Kuido Médiko i Salú Públiko (GGD) ta raportá ku habitantenan bou di huma a duna di konosé ku nan ke muda pa motibu di molèster di mal holó. Lástimamente, Nan no por paga esaki. Na 2011 Ofisina Sentral di Estadístika (CBS) ta raportá ku 83,1 % di e habitantenan di Wishi ta eksperenshá molester dje holó stinki. Ai, anto kos ta bira pió (mira e grafik akibou; inkluso un rekòrt nobo di kasi 1400 mikrogram pa meter kúbiko). Segun Air Quality Index biba bou di huma di Isla ta ‘hazardous’ i e konseho di salú ta pa no sali kas! Ta kon por? Na 2010 hues a dikta den apelashon ku Isla a aktua ilegalmente. PdVSA fásilmente por prosesá zeta ku ménos suafel aden, pero e ta ninga. Ganashi mester bai mas tantu posibel integralmente derechitu Venezuela (pasobra, manera ta konosí, Isla no tin ku paga impuesto riba ganashi). Gobièrnu di Kòrsou ta bai di akuerdo ku esaki i no ta haña nesesario pa tene su mes na lei si ta trata habitante di Wishi/Marchena. Komosifuera ta habitante di segunda kategoria. I, straño ku por zona, tambe hues ta haña ku gobièrnu kurasoleño ta riba skema. Kiko Pigou lo a pensa djesei?
Lesa aki e veredikto di 16 di novèmber 2015: Vonnis16november2015.


text:
E decision aki tabata pa via cu por lo menos 13 di 18 minister di gabinete di Manuel Merino a renuncia y awor Congreso lo mester nombra un presidente nobo pa pacifica e pais, esun eligi lo ta e di tres mandatario den menos di un siman.
Ayera Peru tabata hundi den su pio crisis politico den 20 aƱa den mey di presion cu tabata exigi e renuncia di e presidente despues di protestanan cu a laga dos morto y casi 100 persona herido.
Den un discurso dirigi pa nacion, Merino a bisa cu el a presenta su renuncia āirevocabelā pa invoca paz y unidad di tur Peruano, despues cu el a wordo nombra presidente di Republica cuatro dia pasa.
Tambe a seƱala cu pa lo no tin un āvacio di poderā e 18 minister cu el a huramenta lo mester sigui den su funcion temporalmente, aunke casi tur di nan a renuncia despues di e represion pa manifestantenan diasabra ultimo.
Siguridad social a confirma dos morto cu proyectil di arma di candela. Jack Pintado, di 22 aƱa, a ricibi 11 impacto di bala den su cabes y otro parti di su curpa mientras cu Jordan Sotelo, di 24 aƱa, a haya cuatro herida cerca di su curason.
E dos morto a tuma luga pa via di uso excesivo di forsa di parti di polis, un practica cu a wordo denuncia caba diabierna ultimo pa Human Rights Watch y Amnistia Internacional.
Ministerio di Salud a agrega cu 94 persona a keda herida, entre nan 63 a wordo hospitalisa, varios cu golpinan fuerte, pa via di gas lagrimogeno y herida di arma di candela.
Asociacion Nacional di Periodista diasabra ultimo a indica cu entre dialuna di siman pasa y diahuebs ultimo durante e manifestacionnan tabatin 35 atake pa reportero y a agrega cu āagentenan di polis a haciāe 29 di nan y 6 persona no identifica den e marco di manifestacionnan ciudadanoā.


text:
Jeon markando pasonan di gran impakto den su karera
E hóben produktor i artista Arubano a kompartí riba su social media tokante e evolushon di dje komo artista i e manera kon e’la haña su mes. Den su mes palabranan, " E mesun caminda cu bo ta subi bai, ta di e mesun caminda bo ta baha bek, pesey ora di subi zorg pa bo ta bon cu pueblo, pa dia bo tin cu baha bek, nan ricibibo cu e mesun animo. Humildad ta yabi... Suerte no ta Existi, bida ta djis dunabo loke bo ta dune. mi a suplica pa 1 aña largo pa tur hende focus ribe cosnan positivo, tin cu a bisa cu mi ta pretende y hopi mas.... Esnan di Mala fe, nunca lo gana esun di buena fe. Mi a demostra den tur momento di a bai dilanti cu mi Positivismo. mi a cuminsa resa mas duro y mas hopi. Mi a pordona, mi a practica amor puro, mi a proclama Gozo, mi a hasi Gracia sin verwacht nada bek, Mi a obedese Dios mas cu mi por y purba biba corecto, aunke ta hende mi ta y mi tambe sa faya.. pero m'a siña mi mes pa ignora tur loke ta Negativo y cuminsa un bida mas spiritual. Den pasado mi no tabata mi mes, mi a bira mi mes. Mi a busca e bon guy tras di mi Caracter y awe mi ta contento di por a yega te kinan djis di ta MI MES!"


text:
ORANJESTAD, 27 mei 2021. Segun resumen di awe 13 persona a recupera, a registra un total di 6 caso nobo di Covid-19, di cual ningun ta no-residente. E cantidad total di testnan ehecuta ayera na e diferente localidadnan na Aruba, entre otro laboratorio di hospital, laboratorionan priva y aeropuerto ta 486 test. 'Positivity rate' entre nos residentenan ta 7%.
Casonan activo pa awe ta 70, cantidad di fayecido relaciona cu Covid-19 ta 107.
Hospital ta informa cu tin un total di 5 persona interna cu COVID, di cual tur 5 ta riba piso general. Den ICU no tin ningun persona COVID positivo pero si 4 Post-COVID y 6 Non-COVID.


text:
E dia ta acercando unda mester tende e decision di gobierno di Reino encuanto e eventual instruccion cu gobierno di Aruba por haya pa modifica su presupuesto 2022. No a tende nada definitivo, pero nos ta supone cu e declaracion reciente di nos Promer Ministro tin algun relacion cu e deliberacionnan cu el a hiba na Hulanda, cu gobierno Hulandes y cu CAft. E diferencia di opinion cu CAft tabata abarca un gran cantidad di punto y no a bira conoci kico a logra resolve caba y kico a keda pendiente. E hecho cu e mandatario a concentra riba e desacuerdo encuanto e gastonan di personal ta duna e impresion cu no a logra yega na un entendimento riba esaki. Si esey ta asina, anto tin un base pa un āaanwijzingā sin cu a menciona e palabra ey mes? Di e manera aki e mandatario ta preparando tereno, splicando su posicion den e topico aki, cu a keda sin resolve? Y si ta asina, nos lo haya mas splicacion riba otro asunto cu tambe a keda pega? Di tur manera, loke nos no a tende ta cu e deliberacionnan a duna nan fruto den e sentido cu tin un acuerdo cu lo kita e eventual āaanwijzingā for di mesa. Y, hasta por ta asina cu un eventual instruccion tin su bentaha, ya cu por mustra ta cu ta Hulanda a impone medida, y no cu gobierno a bay di acuerdo pa implementa e medidanan riba propio iniciativa.
Esey por ta e caso, pero nos no ta bay specula; dia nos haya sa nos lo haya sa. Mas importante ta pa enfoca loke e promer mandatario ta trece dilanti tocante e topico di gasto di personal mes. E mandatario ta concentra riba e aspecto di gasto, cu e mencion di e suma di Afl. 479 miyon na 2019 como punto di referencia (āijkpuntā), loke ta parti di e acuerdo cu Hulanda pero no e unico. E otro aspecto ta cu lo mester tin un mehoracion structural a base di medida tuma. Esaki ta aparece den articulo 4 di seccion II di e protocol, cu ta bisa: ā Aruba ta tuma medida complementario pa termino mediano y largo pa laga e gastonan structural di personal sigui baha nominalmenteā.
Ta parce nos cu riba e punto aki e debate ta concentra. Gasto di personal a baha desde 2020 a base di e austerizacion introduci pa motibo di Covid-19 (12,6%), pero no a mira practicamente nada di e medidanan structural acompaƱante. Di un di nan Promer Ministro a reconoce cu gobierno no a cumpli, cual ta e cambio necesario den e āperiodiekā automatico cu ta keda un estorbo pa por yega na gasto di personal sostenible.
Henter e debate encuanto e asunto aki, aparte di entre gobierno di Aruba y CAft ta parce di ta keda riba e pregunta aki: ta hustifica, den un aƱa cu mester fia como 227 miyon florin pa cera presupuesto, cu ta fia placa tambe pa duna e empleado publico su salario completo back, o mester warda te ora cu tin suficiente fondo propio pa haci esaki? Nos por aƱadi un pregunta mas: pakico e ciudadano cu no ta empleado publico, cu den cierto caso a sali relativamente mal di e pandemia, y nunca mas a mira nan salario completo, via impuesto mester contribui pa e empleado publico mihor paga, por haya di placa fia, o di contribucion di esun menos afortuna, nan salario completo?
Ta interesante pa tuma nota, no pa promer biaha, cu gobierno ta pro pa maneha e sistema cu IMF ta usa pa duna un criterio general pa gasto di personal gubernamental. Esey ta e standard di 10% di GDP nominal como maximo. Esey lo implica cu pa 2021, ultimo cifra conoci, gobierno su gasto di personal lo no ta mas halto cu Afl. 5596 miyon, a base di e GDP nominal di e aƱa ey, manera calcula provisionalmente pa Banco Central. Pero, gobierno no ta papiando di apenas 459 miyon…? Esey no ta implica cu nos a yega caba na e famoso 10%, hasta cu nos ta leu bao di esaki? Pakico anto nos Promer Ministro ta bisa den rueda di prensa cu nos lo ta yegando na esey proximamente?
Aki no mester tin ningun confusion; e hecho simple ta cu gobierno ta conta solamente e personal directamente emplea na e ministerionan. E payroll total ta sinembargo hopi mas grandi. E ta abarca, segun e metodo maneha pa IMF, tur personal den servicio gubernamental, incluyendo e entidadnan manera manera Staten, Raad van Advies, tambe Rekenkamer y ademas tur entidad cu ta haya subsidio di salario, enseƱanza priva subsidia y tur fundacion y otro entidad subsidia. Si gobierno di berdad kier haci e cambio, anto cuminza cu presenta e datonan di gasto di personal segun e metodo internacional cu IMF ta maneha, y stop di duna mitar informacion na pueblo. Pa mas detaye nos ta referi na e articulo den e edicion aki tocante e tema aki.
Finalmente, manera bisa caba, no tabatin anuncio di exito logra na Hulanda. Pregunta awor: e anuncio tocante gasto di personal ta pa preapara pa e aanwijzing cu ta bay bin? Y si ta asina, nos por spera mas anuncio di asunto den cual no a yega na acuerdo? Y mester conclui cu eseynan ta bay ta parti di e decision cu Conseho di Ministro di Reino mester tuma pronto? Nos ta keda pendiente…


text:
Un ultimo oportunidad pa bishita gratuitamente e exposicion “Fissures” di e artista local Belinda de Veer riba 28 di april awor di 7:00 pa 9:00 anochi na MANA (Museo Arqueologico Nacional Aruba). Ademas di guia door di e artista y curador Renwick Heronimo lo tin canto di Angela Croes y declamacion di poesia door di Ferdinand Franca.
Durante e guia lo amplia riba e tema di e exposicion cu ta ‘catarsis’. Den psicologia esaki ta referi na e proceso terapeutico den cua persona ta ventila y supera su frustracionnan, emocionnan negativo y conflictonan. E resultado ta un estado di animo positivo y saludabel. E obranan di arte di Belinda ta expresion di su ‘catharsis’ personal cu ta relaciona cu situacion dificil y doloroso cu el a confronta durante ultimo añanan. E realidad di e pandemia Covid-19 ta hasi “Fissures” actual y relevante. E clausura ta celebra tambe cu Aruba a sa di supera e retonan cu e pandemia a presenta pa nos comunidad.
Publico por experencia e exposicion permanente di arkeologia di Aruba y e exposicion temporario “Mi bisiña tin petroglifo den su cura”, obranan inspira riba nos pinturanan riba baranca, di e artista internacionalmente renombra Sjoerd Martens. Por admira un escultura di e artista Arubiano Osaira Muyale cu ta explora e relacion entre Aruba y Hulanda. E hardinnan y terasa di MANA, cu cada un cu su propio encanto anochi, lo ta habri p’e bishitantenan.
E clausura di e exposicion temporario “Fissures” ta anuncio di un otro proyecto grandi, esta mantencion grandi di tres monumento di Compleho Ecury. Danki na UNOCA y cooperacion di Oficina di Monumento durante e siguiente lunanan por haci trabounan necesario pa asina por acomoda exposicionnan nobo. Exposicionnan cu ta expresa desaroyo di Playa na cuminsamento di siglo 20, e nificacion di famia Ecury y balor dje habitantenan di Aruba den e epocanan pasa y actual. MANA ta sigui mehora su productonan y servicionan pa brinda su bishitantenan un experencia inolvidabel.


text:
ORANJESTAD – Otro luna Corte di Husticia ta sigui trata e lamentable caso di tira mata di Sharury. Esaki despues cu na Juli 2022, Hues a habri bek investigacion riba e sospechoso Izak Principaal.
ARUBANATIVE por a compronde cu siman pasa via video conference, Hues a bisa den Corte mientras cu Izak Principaal tabata den KIA, cu via mail a papia cu psychiater di Hulanda kende a palabra 14 September 2022 e lo por ta disponible pa trata e caso. Hues a fiha 14 September 2022 pa trata e caso y abogadonan y Fiscal ta di acuerdo. Den sala di Corte tambe tabata presente, tata di e victima.
PSYCHIATER LO PAPIA FOR DI HULANDA
Hues a bisa cu tratamento di e caso lo tuma lugar 14 September 2022 y e psychiater di Hulanda lo participa via video conference. Hues a bisa cu lo scucha e psychiater su splicacion pa cu Izak Principaal y tambe lo contesta preguntanan cu lo por tin. Despues lo tin oportunidad pa Fiscal duna su punto di bista y abogadonan tambe.
HABRI INVESTIGACION
Dia 8 Juli 2022, Hues a tuma un decision tempran den e lamentable caso di tira mata Sharury (19) riba 4 Juni 2021. Ta asina cu ta acusa tanto Izak Principaal hunto cu Zuriel Celaire di un serie di delito. Esun di mas serio tabata e lamentable caso di 4 Juni 2022Fiscal a exigi 11 aña di prison pa Izak mientras cu pa Zuriel el a exigi 6 aña di tratamento obligatorio sera di un institucion.
Dia 8 di Juli 2022, Hues a bisa cu e ta habri e investigacion bek pa Izak. Hues ta haya cu e no tin suficiente informacion pa cu e hechonan y si Izak ta responsabel of menos responsabel pa su actonan. Hues a sigui bisa cu e kier informacionnan bon pa asina por dicidi si ta bay usa e ley penal pa adulto of e ley pa hubentud pa condena Izak.
RAPORT DI PSYCHIATER TA LAGA DI DESEA
Hues a mustra cu evaluando e caso, el a constata cu e raport di psycologo ta mustra cu Izak no ta responsabel pa su actonan. Hues ta haya bon motiva di psycologo cu mester aplica e ley di adulto y pone Izak na disposicion di Gobierno (TBS).
Sinembargo, Hues ta mustra cu psychiater su evaluacion ta laga na desea. El a mustra cu Psychiater ta haya Izak culpable pasobra ta Izak mes a bay haci’e. Hues no ta haya esaki suficiente splica. Tampoco Hues ta haya suficiente splica e conclusion di psychiater.
Pesey a busca asistencia di e psychiater di Hulanda y dia 14 September 2022 e tratamento di e caso penal ta sigui.


text:
Diaranson mainta, un dia despues di apertura di aña parlamentario nobo, mi a pasa cerca Presidente di Parlamento pa por haya copia di e manifiesto entrega pa un grupo di 7 señora cu a bin pa protesta na Parlamento. E grupo aki tabata lidera pa sra. Hijmering cu ta conoci como un sostenedor di AVP.
Pa mi sorpresa mi a keda informa door di Presidente di Parlamento cu nan no a entrega ningun manifiesto ayera. E no a ricibi nada. Realidad ta cu e supuesto manifestacion a resulta di ta un otro stunt politico fracasa di Mike Eman y AVP. Un falta di seriedad total. Banda cu ful e “show” aki tabata orkestra pa Mike Eman himself, mi ta di opinion cu un biaha mas e ta tuma pueblo haci. Un muestra di desesperacion total unda ta hunga cu supuesto dolor di pueblo y hendenan, sin berdaderamente ta tuma esakinan na serio. E por a tuma sikiera e decensia pa no solamente uza e grupo di hende muhernan pa haya atencion pero skirbi tambe, mescos cu nan a percura pa nan pancartanan, e manifiesto cu nan a menciona pero nunca a entrega. Asina preocupa nan tabata.
Cu pueblo por bin protesta, esey por anytime, pero lastimamente esaki no tabata e caso. Mas bien e desesperacion di Mike ta asina grandi cu e no sa mas kico pa haci. Door cu e sa y ta sinti cu e no tin sosten di pueblo, e mester “fabrica” esaki. Ta con baho mas AVP lo bay? Banda di esaki, un biaha mas, Mike Eman y partido AVP ta kere cu nan ta riba tur regla y ta deha di cumpli cu reglanan existente di Parlamento y cu ta bon conoci pa nan. Pero cu Mike y AVP no tin cuenta cu regla y ley ta algo cu no ta sorprende nos mas. Casonan Ibis y Avestruz sigur ta subraya esaki.
Otro aspecto lamentabel di e suceso di ayera ta cu cada miembro di nos Fraccion a keda agredi verbalmente door di un of mas miembro di e grupo aki, sin ningun motibo valido. Tur esaki riba instruccion di nan Lider Mike Eman. Pero no ta fraccion di MEP so, tambe fraccion di Raiz, Ministernan di Gabinete Wever-Croes y te hasta Gobernador. Un hecho hopi lamentabel riba un dia asina importante y cu un sala di parlamento yena di invitado. Un berguensa atrobe pa Parlamento ocaciona pa AVP.
Como lider di Fraccion mi a pidi Presidente di Parlamento pa pone riba agenda di CHA pa nos atende e suceso, esta con e por a tuma lugar, con ta bay percura pa cumplimento cu e reglanan di siguridad y comportacion, ken ta encarga cu esaki y si por percura pa responsabilisacion y por ultimo con ta bay percura pa algo asina no ripiti mas.
Na Aruba nos mester stop di tuma siguridad di Parlamentarionan y nos invitadonan a la lihera. No ban warda algo pasa pa nos tuma esakinan na serio.


text:
Tres Detenshon pa falsifikashon di dokumento.
KOMUNIKADO DI PRENSA 333 /2022
3 yüli 2022
Tres Detenshon pa falsifikashon di dokumento.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djasabra 2 di yüli 2022 alrededor di 18.10’or, personal di Imigrashon na Hato a hasi tres (3)
detenshon relashoná ku falsifikashon di dokumento.
Ta trata di tres hòmber di nashonalidat Cubano ku a yega Kòrsou for di Paramaribo di
tránsito, pa kontinuá ku nan buelo pa un otro pais.
E personal di Imigrashon a tuma nota ku tur tres e pasaheronan aki tabata den posishon di
un pasport falsifiká.
En konekshon ku esaki, e trio sospechoso A.M.F. di 53 aña, W.N.C.R. di 36 aña i A.P.B. di 22
aña nasé na Cuba, a wòrdu detené i presentá dilanti di un fiskal ouksiliar ku a ordená nan
enkarselementu pendiente di mas informashon.


text:
Programa di wega ‘Papiamentistica’ pronto na television
Oranjestad – Na Aruba, Papiamento ta e idioma di comunicacion mas uza, tanto riba caya como den medionan di comunicacion. Pa mas o menos 70% di nos poblacion, Papiamento ta idioma materno. Por defini idioma materno basa riba diferente aspecto. Basa riba origen, por bisa cu idioma materno ta e idioma cu bo a siña prome.
Basa riba identificacion personal, por bisa cu idioma materno ta e idioma cu bo ta identifica bo mes cu ne. Den e cuadro aki por bisa cu cultura y idioma materno por ta intimamente liga cu otro. Basa riba identificacion externo, por bisa cu idioma materno ta e idioma cu otro hende ta identifica bo cu ne. Basa riba competencia, por bisa cu bo idioma materno ta esun cu bo ta domina miho. Y por ultimo por bisa tambe cu, basa riba uzo, idioma materno ta e idioma cu bo ta uza mas.
21 di februari ta Dia Internacional di Idioma Materno. Relaciona cu e fecha importante aki, y den cuadro di promocion di nos idioma materno Papiamento, Departamento di Enseñansa lo presenta un serie di programa na television cuminsando dialuna 1 di maart. Ta trata aki di un programa di wega titula “Papiamentistica”, caminda e miembronan di prensa lo midi nan conocemento di nos idioma Papiamento. E programa ta uno recreativo pero alabes educativo, caminda tanto e participante como e televidente por siña hopi tocante Papiamento.
E programanan aki ta parti di e campaña di promocion “Nos idioma ta den bo man. Papiamento, cuid’e!”.Scroll To Top
- March 2022
- February 2022
- February 2021
- October 2020
- December 2019
- September 2019
- August 2019
- May 2019
- December 2018
- November 2018
- September 2018
- August 2018
- July 2018
- June 2018
- May 2018
- January 2018
- September 2017
- April 2017
- March 2016
- February 2016
- May 2015
- February 2015
- June 2014
- May 2014
- February 2014
- April 2013
- March 2013
- February 2013
- March 2012
- February 2012
- December 2011
- November 2011
- August 2011
- July 2011
- February 2011
- August 2010
- July 2010
- May 2010
- April 2010
- March 2010
- February 2010
- January 2010
- November 2009
- October 2009


text:
Departamento di Agricultura, Cria y Pesca Santa Rosa ta aporta na un mihor conocimento riba nos tarea principal di educa y concientisa e importancia di agricultura general.
E siman di buki no tabata diferente. Santa Rosa un biaha mas dunando presentacion hunto cu colega Ludwig Rasmijn y tambe Randy Maduro di bishita na St. Paulus School na Sanicolaas. Den e siman di Festival di Buki Santa Rosa a duna un presentacion di e tema “Loke bo kier ta”. E docente ta escohe un alumno di klas y na su turno e alumno ta invita un di su mayornan.
E mayor di e alumno mester haci un presentacion di unda e mayor ta traha tur dia. Di e manera aki Departamento di Agricultura, cria y Pesca Santa Rosa a haci un presentacion di Plantamento Basico na St. Paulus School. A hiba un “Lamchi Cabrito”pa e muchanan por a mira. Nan a encanta esaki masha hopi mes y tur a haya un chens pa aprecia e “Lamchi” di serca. Despues di haya tur informacion con ta planta un simiya, a invita tur alumno pa pasa pafo y haci e practica di planta un simiya di “Boonchi di Cunuco” manera cu nan a siña den e presentacion.
E alumnonan di 1ste klas y docentenan a keda masha contento cu nan pochi chikito cu nan simia planta. Awor mester percura pa e simianan aki ricibi awa tur dia pa e mata por crese y pa e muchanan por cosecha boonchi.
Un gradicimento ta bay na e docentenan di St. Paulus School cu a permiti Santa Rosa pasa un rato ameno cu e muchanan y laganan conoce y siña un tiki di nos Sector Primario.


text:
Mi ke hür un kas
FKP ta ofresé diferente tipo di kas o apartamento pa esnan ku ta buskando un kas di hür
Nos ta ofresé tantu kasnan di tipo sosial, komo kasnan komun o komersial.
Kas Sosial
Klientenan den kasnan o apartamento sosial ta risibí un supsidio di Gobièrnu pa yuda kompletá e hür.
Esaki ta nifiká ku pa e kasnan aki FKP ta hasi un kalkulashon kuantu e kliente por paga na hür segun su entrada.
Despues ta hasi un petishon na Gobierno pa duna subsidio pa e resto di lokual e hür di e kas enkuestion ta kosta.
Kas Komun o Komersial
E kasnan o apartamento komun ta kasnan pa kual e kliente no ta risibí supsidio di Gobièrnu pa e hür.
Pues e kliente tin ku paga e hür kompleto di e kas.
Kada kompleho di kas tin su preis i kondishonan stipulá
Kiko mester pa inskripshon :
Pa inskribí, kopia di e siguiente dokumentonan ta nesesario !
Nos kier pidi pa bo tin e dokumentonan aki na man promé ku haña sita, sin esakinan no por atendé bo petishon.
- Buki di kasamentu o di famia
- Sédula ò reibeweis ò pasaporte valido!
Datonan tokante bo(so) entrada: (Si bo ta kasá, mester di boso dos.)
-
- Último 2 bankstatement.
- Karta di dunado di trabaou
- Slepnan di salario di e último 2 lunanan
- Saldo di fiansa serka banko o otro instansha.
Sistema di punto pa midi urgensia.
Komo e demanda pa kas ta hopi haltu FKP ta hasi uso di un sistema abase di punto pa determiná e urgensha di kada petishon. Di e forma aki tin un sistema mas ophetivo pa duna esun ku mas urgensia un kas.
Esaki ta nifiká ku e kliente su urgensha ta wòrdu midi dor di un total di puntuashon.
E klientenan ku tin e kantidat mas altu di punto ta esnan ku ta na promé lugá pa bin na remarke pa un kas ora esaki bira disponibel.
E diferente aspektonan ku ta tene kuenta ku ne ta entre otro:


text: KRALENDIJK – Algun outomóbilista ta remarká ”kon ta posibel ku ta pèrmití pa e tipo di vehíkulonan manera tin riba potrèt kore riba nos kayanan legalmente”. Segun e hendenan, e vehíkulo no ta apropiá pa kore riba kaminda públiko. Nada kontra esnan ku ta manehá e vehíkulo, sinembargo nan a kumpra òf traha e kos i siguré na un kompania di seguro, kumpra number meskos ku tur otro vehíkulo i nan ta legal riba kaya. E pregunta ta, ken ta pèrmití òf kontrolá e vehíkulonan i a pèrmitínan pa kore riba kaya? Segun ekspertonan den e materia, pa bo sigurá un vehíkulo e mester tin lusnan di indikashon, lus di dilanti, lus di patras pa señal di brek i pa anochi. Sinembargo e vehíkulonan aki no tin’e. Kua ta e kompania di seguro ku a bai di akuerdo pa sigurá e vehíkulonan aki ta otro pregunta. Algun luna pasá un kantidat di regla i diskushon pa kontrolá garoshi pa kore na bahada di seru di Karpata. Gobièrnu a pone regla estrikto ku mester kontrolá tur, sinó no ta posibel organisá e aktividat ku ta den un área será kaminda no tin tráfiko. Bèrdat ta importante i na su lugá, pa kontrolá i asina evitá ku algu ta bai inkorekto ku tur e konsekuensianan. E pregunta di esnan ku ta remarká tokante e vehíkulonan plat di 3 wil ku ta legalmente supuestamente riba kaya, ken a kontrolá nan? Si ta kontrolá garoshi ku ta bai kore den un área reservá ku tur tipo di regla, ken a pèrmití pa laga e vehíkulonan aki kore riba kaya? Kaminda mester kontrolá, a laga tur kos pasa bai, òf esnan ku a kontrolá no tin konosementu di e materia. E vehíkulo di 3 wil riba potrèt ta spesífikamente pa “drift” i “fever”. E vehíkulo tin 1 wil grandi dilanti i 2 wil chikí patras. Kualke mucha por rekonosé esaki. Polis, gobièrnu i esnan ku ta kùr vehíkulo, no por a rekonosé esaki? Aparte ku nan no ta apropiá pa kore riba kaya, nan ta algu peligroso debí na e forma ku nan ta, esta hopi plat. Kisas shofùr di e vehikulonan plat aki no ta para ketu na e peliger ku nan ta hinka nan mes aden, pero bida di otro tambe. ”Nos ku ta outomóbilista pará pa sali na un punta di hanchi no ta mira e vehíkulo plat aki si e ta patras di kualke outo, i pakolmo ta ‘spin’ ku esaki riba kaya”, ta entre otro loke algun persona a remarká i a pidi pa Radio Live99 duna atenshon na esaki. Radio Live 99.9 FM a papia ku polis di tráfiko i a bisa ku tin atenshon pa e situashon.


text:
Den e buletin aki: Promé reunion anual di Konseho di Bònt osponé te 7 di yuni 2021, Proyekto komparahon di preis, akshon di Unkobon relashoná ku minimo sosial, akshon di Unkobon relashoná ku kayanan na Boneiru, ultimo rekordatorio en torno kontribuhon
Promé reunion anual di Konseho di Bònt
E promé reunion anual di Konseho di Bònt di Unkobon ku mester a tuma lugá dia 29 di mart ultimo a keda posponé te 7 di yuni 2021 en konekshon ku medidanan relashoná ku Covid-19. Tur miembro di Unkobon ta kordialmente invitá pa ta presente dia 7 di yuni na Hòfi Kultural di 19.00 – 20.30 pa asistí na e reunion aki. For di 18.45 bo ta bon biní. Puntonan di agenda lo ta: relato anual 2020, plannan pa 2021. Bayendo riba e “link” aki bo lo haña e dokumentonan konserní.
Proyekto komparashon di preis
Den un relato di prensa Unkobon a anunsiá ku lo no kontinuá mas ku e proyekto di komparahon di preis. Den lunanan ku a transkurí mas i mas super-i minimerkado no tabata dispuesto mas pa partisipá boluntariamente den e proyekto aki. Unkobon ta dialogando ku OLB y tambe ku e ministerio pa asuntonan ekonómiko i klima tokante e posibilidat ku e “prijzenwet BES” ta brinda pa mantené e makutu básiko di Boneiru pagabel.
Akson relashoná ku minimo sosial
Prinsipio di mart 2021 Unkobon a hasi un yamada urgente pa stipulá un minimo sosial realistiko pa Boneiru. Mitar di e konsumidónan aki na Boneiru no tin sufisiente forsa di kompra. Un problema ku ta ripití su mes mensualmente.
Den 2018 a kalkulá kuantu e gastunan minimal pa luna ta pa kostonan di bida. Pa motibu di oumento di preis, kasnan di famia lo mester tin den 2021 un entrada di entre $ 1.407 i $ 3.112. Kasnan di famia ku un salario minimo di $ 950 ketu bai falta montantenan di entre $ 457 (un persona) i $ 1.992 (kasnan di famia ku 2 yu) pa kubri nan kosto di bida. Esaki no ta muchu mas mihó / ta pió ku den 2017. Den e aña ei e kasnan di famia tabata falta respektivamente $ 483 i $ 1.957 pa por a kubri nan kosto di bida
Tumando na kuenta ku e komishon fiho pa relashonnan di reino lo bai kombersá den luna di mei ku e ministernan konserní tokante e maneho kon kombatí pobresa i e minimo sosial, Unkobon a dirihí dia 19 di aprel ultimo un karta na e komishon aki. E karta i e aneksonan por wòrdu lesa aki (Hulandes)
Akshon relashoná ku kayanan na Boneiru
E emisora NTR, Caribish Netwerk, a dediká un notisia na esaki. For di kombersashonnan ku e lider di e proyekto “kayanan di Boneiru” Unkobon a konkluí ku por lo pronto no por spera e adelanto tan deseá relashoná ku renovashon di e kayanan aki na Boneiru. Mester bin atrobe ku un plan di mas aña, despues mester bai pidi finansiamentu i si OLB logra trese Boneiru mas eksperto pa e tempu ei, e ora ei numa podisé por bin un adelanto real. Den un relato di prensa Unkobon a konkluí ku Boneiru ta muchu chikí pa ehekutá un proyekto di $ 250 miyon. Pa evitá mas desapunto ta muchu mas mihó pa traspasá e responsabilidat pa renobashon di e kayanan pa Hulanda ku tin e konosementu pa ofresé e proyekto aki internashonalmente. Den luna di mart 2021. Unkobon a pidi e komishon pa relashonnan di reino den Tweede Kamer pa duna e problemátiko aki e atenshon nesesario. Por lesa e relato di prensa aki.
Ultimo rekordatorio en torno kontribushon
Fin di februari tesorero di Unkobon a manda un faktura relashoná ku kontribushon pa 2021 pa tur miembro. Dia 19 di mart e miembronan ku no a paga ainda a risibí un rekordatorio. Miembronan ku a paga nan kontribushon anual ($15,00) ta sostené Unkobon ku nan kontribushon. Unkobon ta gradisí e miembronan pa e rekonosementu duná na e boluntarionan di Unkobon pa nan esfuerso na interes di e konsumidónan aki na Boneiru.
Otro siman e miembronan ku no a reakshoná riba e di dos rekordatorio, lo bai risibí un ultimo rekordatorio. Direktiva ta hasi un yamada urgente na e grupo grandi ku ta bai risibí e rekordatorio aki via di e-mail pa paga e kontribushon.


text:
Ta hopi tragico, tristo y horible cu un persona ta perde su bida den un accidente. No tin palabra pa expresa e dolor aki. Ta mesun tragico ora un persona ta involvi den e accidente y no por a hasi nada pa evit’e, anto prensa no ta mustra e banda aki di e medaja. Mi persona, Ingrid Werleman tabata e persona cu tabata den e auto y kier a duna e otro parti di e medaja. E meta no ta pa jusga ken ta fout of no, pasobra esey no ta mi tarea. Si ta importante pa nos mustra riba circumstancianan basta doloroso cu a hiba na e echo cu un persona a perde su bida y ami a pasa den un experencia cu nunca mi lo a desea di pasa aden. Esaki tambe ta asina doloroso cu no tin palabra pa splic’e. Bida ta e cos di mas balioso cu nos ta pose’e y pesey semper mi a hasi esfuerso pa cuida mi bida, pa ta cauteloso den tur circumstancia y pa inspira otro hende pa hasi mescos. Riba e diadomingo cu a pasa mi tabata bin di Ritz, cumpra ijscream, bayendo pa cas di un amiga. Mi a para na e crusada di Hubadastraat, a mira tur dos banda, no tabata bin nada y mi a subi caminda. Direpente mi a sinti e impacto cu algo a dal contra e auto y mi a bira e auto para di biaha pa wak kico a pasa. Mi a mira un hende drumi riba e caya y mi a mira e brommer tira otro banda. Tabatin jen di hende rond. Un pareha banda di mi a bisa mi cu e meneer tabata core sin lus riba e motocicleta. Henter e escena tabata parse un situacion no-real, pasobra mi tabata sigur cu no tabata bin nada. Mi a pidi un meneer banda di mi pa jama polis, loke e la hasi. Mi a puntra kico a pasa cu e meneer y ela bisa mi pa trankilisa mi. Mil cos tabata pasa den mi cabes. Con? Dicon? Dios, cuida e meneer. No laga nada malo pas’e. Polis a jega y a puntra ken ta e chauffeur y mi a contesta ‘ami’ y cu mi ta sigur cu no tabatin nada riba caminda. Mi tabata sinti mi mes hopi tristo y tabata puntra mi mes pakico e cos aki a pasa net cu mi cu semper ta cauteloso den trafico. Pakico, mi Dios? Un polis a bisa mi pa mi bay warda di polis cu nan pa duna un declaracion. Mi a pidi’e pa tuma declaracion di e pareha para banda di mi cu a mira e brommer ta bin sin lus sendi. Nan tin 2 declaracion caba, e la contesta mi y a hiba mi den e auto di polis. Mi a puntra kico a pasa cu e meneer, e la contesta mi cu nan no sa ainda. Mi no por splica e sentimento paden cu palabra, pero e tabata horrible y asina inhusto. Pakico, mi Dios? Ki mi tin di sinja di esaki? Pakico un hende ta core brommer sin lus den anochi y ta bin dal den e auto? Na warda polisnan ta bisa mi pa sinta warda te ora un hende di trafico bin pa tuma mi declaracion. Mas laat ta bin un hende pa hasi e blaastest cu mi. No ta problema, e tin cu hasi su trabou. Resultado ta O.
Mi amiga ta jega y mas laat mi famianan. E pareha cu tabata para banda di mi na e sitio di e accident ta bin pa duna nan declaracion. Nan tin yiu chikito na cas y ta priminti di bin pa su majan, loke nan a hasi tambe. Mi sobrino ta conta mi cu e meneer a fajese y ta mustra mi e potretnan riba 24ora.com. E sentimento ta horible. Pakico, mi Dios? Mi ta mira e potretnan di e meneer drumi abou cu sanger riba su cara. Mi ta mira e potret di mi cu nan a saca y mi ta scucha loke nan a scirbi cu mi no a duna preferencia. Mi ta puntra mi mes dicon nan no a acerca mi pa puntra mi kico a pasa ora nan a saca mi potret. Lo nan por a tende cu e meneer tabata biniendo sin lus y cu ami no por a wak’e. E tabata bin riba e caminda di preferencia, ta berdad, pero con bo por duna preferencia na algo cu bo no por wak den anochi scur?
Mi pena ta pa e meneer cu a perde su bida y su sernan keri cu ta pasando den momentonan hopi hopi dificil. Mi pena ta tambe pa e experencia cu mi a pasa aden cu ta hopi, hopi doloroso. Mi pena ta tambe pa e manera cu cierto prensa ta raporta sin aplica e principio di ‘hoor en wederhoor’ cu ta e base di periodismo profesional. Mi pena ta cu e forma con medionan di comunicacion ta pone potretnan di un ser humano cu a fajese cu ta mustra poco respet pa e defunto, su famia y otro sernan keri. Mi pena ta pa e forma cu nan por incrimina hende posiblemente pa motibonan sensacionalista. Mi pena ta cu un momento fatal a crea dos victima. Un cu a fajese y un cu a keda na bida. Y cu nos dos, tur hende hende cu ta cerca di nos.
Mi pena ta tambe cu mi isla Aruba, Aruba dushi tera cu cada dia ta bira menos safe den hopi sentido. Y atrobe mi ta pensa cu si nos cada un den nos bida personal, den nos bida familiar, den nos bida social tuma e decishon pa biba mas segun norma y balornan di respet, fraternidad y compashon, nos isla, Aruba dushi tera lo bira esaki di berdad. E lo bira e realidad colectivo di hendenan cu ta preocupa pa otro y ta wanta man di otro den momentonan dificil y no ta crucifica otro. Cristo a muri caba pa nos na crus. Awor ban sigi su ehempel di amor. Cu Antonio Jose Barrero su alma sosega na pas den reino di Dios. Cu su famia lo tin hopi forsa den e momentonan dificil aki.
Mi curason lo sigi bati pa Aruba, e pais unda mi a nace y cu mi ta stima cu cada fibra di mi ser. Mi lo sigi hasi loke semper mi a hasi. Inspira hende pa jega na un bida mas felis, un comunidad mas felis y asina laga atras un mundo miho cu ami a haja. Situacionnan dificil den bida no ta bin por nada, mi ta convenci di esaki. Nan ta retonan pa esun cu kier sinja di nan. Y despues cu nos jora nos dolor, e lo hasi nos mas fuerte. Podise e les cu cada hende cu ta biba na Aruba y ta stima e pida baranca aki por sinja di e situacion aki ta pa nos biba cu mas conciencia cu Aruba por ta un isla felis na momento cu cada ciudadano ta un ciudadano felis. Esaki ta ensera biba segun nos birtud- y cualidadnan Divino cu ta hinca den cada un di nos, wardando pa ser desperta.
Cu respet, dignidad, balor y amor pa bida,
Ingrid Werleman


text: Diabierna mainta a drenta informe di cu tin 2 vehiculo sin number strobando entrada y salida di un negoshi den Avenida Alo Tromp, mesora a dirigi un patruya na e sitio. Na yegada di e patruya a bin compronde cu aki ta trata di 2 auto bus strobando e venta di cuminda na su restaurant y e entrada/salida di su garashi anto pa colmo sin plachi number. Polis a haya sa na kede e autobusnan aki ta pertenece y a bay na e cas otro banda di caminda, pero e doño no tey y ta bolbe te despues di 6’or di atardi. Como cu no tin lugar pa pone e autobusnan aki na warda di polis a conseha e victima pa yama despues di e oranan ey pa asina un otro patruya bin papia cu e chauffeur di e autobusnan.


text:
Resultadonan di Beisbòl Liga Grandi ayera:
- Baltimore Orioles a pèrdè di Minnesota Twins ku skor di 5-3
Jonathan Schoop no a konektá hit den 3 turno na bate ku 1 base por bola. Jonathan tin un promedio di .225
- Atlanta Braves a pèrdè di Milwaukee Brewers ku skor di 6-5
Andrelton Simmons no a konektá hit den 3 turno na bate. Andrelton tin un promedio di .256
- Detroit Tigers a derota Seattle Mariners ku skor di 5-4
- New York Mets a gana San Francisco Giants ku skor di 4-1
- Cincinnati Reds kontra Washington Nationals a keda postpone
- Oakland Athletics a pèrdè di New York Yankees ku skor di 5-4
Didi Gregorius a konektá 1 doblete den 4 turno na bate ku 1 kareda empuha. Didi tin un promedio di .242
- San Diego Padres a pèrdè di Pittsburgh Pirates ku skor di 5-2
- Houston Astros a pèrdè di Cleveland Indians ku skor di 4-2
- Miami Marlins a pèrdè di Boston Red Sox ku skor di 6-3
Xander Bogaerts a konektá 1 hit den 4 turno na bate ku 1 kareda anotá i otro empuha. Xander tin un promedio di .304. Kòrda vota na MLB.com/vote of na RedSox.com/vote pa Xander por kue e ultimo lugá riba e roster pa e 2015 All-Star Game.
- Arizona Diamondbacks a derota Texas Rangers ku skor di 7-4
- St. Louis Cardinals a gana Chicago Cubs ku skor di 6-5
- Tampa Bay Rays a pèrdè di Kansas City Royals ku skor di 9-7
- Toronto Blue Jays a pèrdè di Chicago White Sox ku skor di 7-6 den 11 entrada
- Los Angeles Angels a derota Colorado Rockies ku skor di 3-2
- Philadelphia Phillies a pèrdè di Los Angeles Dodgers ku skor di 5-0
Kenley Jansen no a picha den e partido aki
Partidónan di Liga Grandi pa awe:
- Oakland Athletics kontra New York Yankees
- Tampa Bay Rays kontra Kansas City Royals
- Toronto Blue Jays kontra Chicago White Sox
- St. Louis Cardinals kontra Pittsburgh Pirates
- Cincinnati Reds kontra Miami Marlins
- Houston Astros kontra Cleveland Indians
- Detroit Tigers kontra Minnesota Twins
- Atlanta Braves kontra Colorado Rockies
- Los Angeles Angels kontra Seattle Mariners
- Philadelphia Phillies kontra Los Angeles Dodgers
Resúmen:
Tripel A
- Roger Bernadina no a konektá hit den 3 turno na bate ku 2 base por bola pa Albuquerque Isotopes. Roger tin un promedio di .254
- Yurendell de Caster no a konektá hit den 3 turno na bate ku 1 base por bola pa Piratas de Campeche. Yurendell tin un promedio di .226
Klase A
- Chris Garia a konektá 2 hit den 4 turno na bate ku 1 base por bola, 2 kareda anotá i 1 empuha pa High Desert Mavericks. Chris tin un promedio di .381
- Gianfranco Wawoe a konektá 1 doblete den 5 turno na bate pa Clinton LumberKings. Gianfranco tin un promedio di .261
- Carlton Daal a konektá 1 hit den 4 turno na bate pa Daytona Tortugas. Carlton tin un promedio di .273
- Phildrick Llewellyn a konektá 1 hit den 3 turno na bate ku 1 kareda empuha pa Delmarva Shorebirds. Phildrick tin un promedio di .116
- Ademar Rifaela no a konektá hit den 3 turno na bate ku 1 base por bola pa Delmarva Shorebirds. Ademar tin un promedio di .200
- Sherman Lacrus no a konektá hit den 4 turno na bate pa Spokane Indians. Sherman tin un promedio di .231
- Juremi Profar a konektá 1 hit den 5 turno na bate pa Hickory Crawdads. Juremi tin un promedio di .263
- Darren Seferina a konektá 1 doblete den 4 turno na bate pa Peoria Chiefs. Darren tin un promedio di .316 ku un racha di hit di 9 partido
- Ozhaino Albies a konektá 2 hit for di kua 1 doblete den 4 turno na bate ku 1 base por bola i 2 kareda empuha. Ozhaino tin un promedio di .332
Liga di Nobato
- Kevin Josephina no a konektá hit den 3 turno na bate ku 1 base por bola pa DSL Braves. Kevin tin un promedio di .143
- Terrence Josephina a konektá 1 doblete den 4 turno na bate ku 1 kareda anotá i otro empuha pa DSL Braves. Terrence tin un promedio di .255
- Raysheandall Michel a konektá 1 doblete den 4 turno na bate ku 1 base por bola i 2 kareda anotá pa DSL Braves. Raysheandall tin un promedio di .311
- Hendrik Clementina a konektá 1 hit den 3 turno na bate ku 1 base por bola pa AZL Dodgers. Hendrik tin un promedio di .190
- Shakir Albert a konektá 1 doblete den 2 turno na bate ku 1 kareda anotá i otro empuha pa AZL Dodgers. Shakir tin un promedio di .220
- Alex Rodriguez no a konektá hit den 3 turno na bate ku 2 base por bola i 2 kareda anotá pa DSL Rays. Alex tin un promedio di .284
- Zaino Henriquez no a konektá hit den 3 turno na bate ku 1 base por bola i 1 kareda anotá pa DSL Twins. Zaino tin un promedio di .164
Liga Independiente
- Curt Smith a konektá 2 hit for di kua 1 honron(5) den 4 turno na bate ku 1 kareda anotá i 3 empuha pa Lincoln Saltdogs. Curt tin un promedio di .315
- Shairon Martis a logra un viktoria pichando 7 entrada i permitiendo 1 kareda riba 6 hit i 4 base por bola miéntras ku e la poncha 4 pa Lincoln Saltdogs. Den su ultimo 27 entradanan Shairon a permití solamente 3 kareda. Shairon tin un rèkert di 3-1 ku un efektividat di 3.40 den 6 salida


text:
Procedura Notifica AO (Sector Priva)
Procedura Notifica AO (Sector Priva cu no ta usa Medisoft SVb)
- Ora e trahado ta incapacita pa traha pa motibo di malesa of accidente (ora e ta arbeidsongeschikt of AO), e trahado mester notifica su doño di trabao y SVb.
- Ta notifica AO online: https://ao.svbaruba.org/. Tambe por notifica AO via liña di telefon 527-2782.
Pa empresanan den sector priva cu ta usa Medisoft SVb, e trahado ta notifica AO solamente cerca e doño di trabao.
- Ta notifica AO via AO Online of na telefon 527-2782. No ta acepta notificacion di AO na otro forma!
Orario di notifica AO ta:
- Online:
- Di dialuna pa diabierna di 7:00 AM pa 3:00 PM
- Den weekend, dianan di fiesta y ATV di 7:00 AM pa 9:00 AM
- Telefon:
- Di dialuna pa diabierna di 7:00 AM pa 12:00 PM y di 1:00 PM pa 3:00 PM
- Den weekend, dianan di fiesta y ATV di 7:00 AM pa 11:00 AM
Si bay traha prome cu of riba e di tres dia desde cu a notifica AO no ta tuma contacto mas cu SVb.
- Si ta sigui malo riba e di 3 dia mester notifica extension di AO na SVb:
- Si a notifica AO Online por pidi extension di AO online tambe cu ta sigui malo, entre 7:00 AM cu 9:00 AM, di dialuna pa diabierna.
- Ta yama SVb Administracion Medico na 527-2730 entre 7:00 AM cu 9:00 AM, di dialuna pa diabierna. No por yama ningun otro number di telefon!
- No ta posibel pa pidi extension di AO den weekend, dianan di fiesta y ATV, por pidi e extension e siguiente dia di trabao di SVb.
Ora ta notifica online of ta yama 527-2730 mester:
-
- Duna un number di telefon valido pa SVb yama bek mesun dia.
- Ta pendiente pa ricibi yamada riba e telefon mesun dia (por ricibi yamada te cu 5:00 PM).
- Den caso cu SVb yama bek y no ta haya contesta e dia di AO no ta wordo aproba.
- Ora SVb yama bek mester sigui e instruccion duna, cual por ta:
- SVb ta duna un fecha pa bay traha bek (fecha AG). Si ta sigui malo riba e fecha cu ta bay traha bek mester notifica SVb e mesun dia riba 527-2730 entre 7:00 AM y 9:00 AM.
- Ricibi afspraak pa control medico na SVb.
- Pa cada afspraak ta permiti 1 persona drenta, cu excepcion pa esnan den necesidad pa ayudo.
- Si tin afspraak pa bishita SVb mester tene cuenta cu lo siguiente:
- Ora di drenta mester mustra paspoort, rijbewijs of cedula.
- No ta permiti entrada na persona cu griep, keintura y cu tosamento
- Sigui e instruccion duna pa bin na remarca pa compensacion.


text:
Willemstad – E konvenshon di Dutch Caribbean Nature Alliance (DCNA) a kuminsá ku un workshop tokante resistensia pa kambio di klima. Ela sirbi komo plataforma pa e investigadónan di Koninklijk Instituut voor Taal-, Land en Volkenkunde (KILTV) i ekspertonan den Karibe Ulandes kompartí konosementu ku otro. E partisipantenan a diskutí e impakto di kambio di klima riba ekosistemanan marino den Karibe Ulandes i otro asuntunan relatá na esaki.
Diferente perspektiva
E workshop aki ta parti di un proyekto piloto ku ta trata na analisá i komprondé e impakto di kambio di klima riba áreanan marino protehá na Indonesia i den Karibe. Pa por yega na un nivel di komprondementu mas eksakto posibel, ta importante pa risibí informashon sientífiko i práktiko. Yvonne Kunz, e prinsipal investigadó doktorá di KITLV, ta splika dikon: “Kompartí konosementu ta un aspekto klave den e proyekto piloto aki. Si nos ke komprondé e impakto di kambio di klima riba áreanan marino protehá, nos mester papia ku esnan ku berdaderamente ta eksperensiá e impakto aki. Esaki ta nos motivashon prinsipal pa optené informashon for di mas tantu fuente posibel.”
Kolaborashon ku DCNA
David Kloos, lider di e proyekto aki na KITLV, ta sigui amplia bisando ku “DCNA a keda enbolbí den e proyekto aki for di un inisio. Nan ta un grupo di interes importante den Karibe.” E investigashon ta un análisis komparativo i ta importante pa por kompará riba diferente aspekto. Kloos ta sigui splika: “Maneho versus práktika ta un aspekto di komparashon importante, pero tambe e kantidat di añanan ku e áreanan marino protehá ta eksistí. Nos a skohe pa investigá áreanan protehá na Boneiru i Aruba, kaminda tin un diferensia di aña di eksistensia.” Komparando Karibe i Indonesia, KITLV por analisá un otro tipo di diferensia tambe. E yamada pa protehá sierto áreanan den Karibe ta mas ‘bottom-up’, miéntras ku na Indonesia e inisiativa ta bini mas di parti di gobièrnu. Ademas, e kontrastenan aki ta fasilitá análisis i komparashon di diferente punto di salida pa loke ta trata konservashon di ekosistemanan marino”.
Impakto di kambio klimatológiko
Algun hende ta konsiderá kambio di klima algu teóriko, apesar ku e region di Karibe a kuminsá sinti su efektonan kaba. Melanie Meijer zu Schlochtern di DCNA ta amplia: “Nos a opservá un deterioro di nos refnan di koral. Esaki mayoria siudadano lo no ta konsiente di dje, pero si nos refnan sigui deteriorá sin ku nos intervení, e awanan blou i kristalino ku nos konosé awe por bira bèrdè. Si nos kòrda riba e balor ekonómiko di nos refnan di koral, nos lo komprondé ku deterioro di nos refnan di koral tin un impakto direkto riba turismo, un di e pilánan mas importante di nos ekonomia.” Tur hende por i mester kontribuí na mitigá e impakto di kambio klimatológiko.
E proyekto piloto aki ta keda ehekutá den estrecho kolaborashon ku Nederlands Instituut voor Ecologie (NIOO), Netherlands Institute for Advanced Studies (NIAS) i vários partner na Indonesia i den Karibe. Pa mas informashon tokante e proyekto piloto aki i tepnan práktiko por bishitá página di Facebook di DCNA: DutchCaribbeanNatureAlliance.


text:
ORANJESTAD – Minister Otmar Oduber den Parlamento siman pasa a causa cu henter e reunion a Sali for di man. Ningun otro minister ta comporta su mes asina malo, ta Otmar Oduber so. Otmar Oduber a bai asina leew te cu el’a coba mama di Dangui Oduber, algo totalmente inaceptable.
‘Pero no ta solamente su comportacion ta laga di desea, sino e ta papia hopi mentira tambe. Lagami desenmascara 5 di su mentiranan:
MEP a busca CFT: Laga nos no lubida cu CFT a bin pa dos motibo. Prome ta pasobra Mike Eman y su gabinete a redobla e debe di nos pais, y di dos, pa e tantísimo escandalonan den e ministernan di AVP. Ademas, mi a puntra e minister, ken a firma tur e protocolnan desde 2011, 2013, cartanan di ‘geen bezwaar’ y e protocol di 2 di mei? Mike Eman mes a firma nan despues cu el’a biaha bai Hulanda mas di 100 biaha. MEP no tabata participe na nada di esey, pues ta un mentira grandi cu ta MEP a busca CFT
Lider di MEP a bisa cu Turismo ta bai bon: Locual cu ami a expresa ta mi preocupacion cu tursimo, e único pilar di nos economía, por ‘burn out’. Ademas, mi a comparti e preocupación di IMF cu Aruba ta demsiado dependiente di tursimo. Danki Dios nos tin turismo ainda, pero esey no ta danki na e minister aki, pasobra e minister no tin ningún visión. Tur loke e ministe rta hasi ta ad hoc. Pues otro mentira mas di e minister.
Lider di MEP a hasi transaccionnan dudoso di miles di florin: Mi a mustra e minister cu e mesun fecha cu un hues imparcial a dicta cu por yama Otmar Oduber pa CORUPTO, riba e mesun dia ey e hues imparcial a dicta cu e transaccionnan ey NO ta dudoso. Si nan NO ta dudoso, nan no ta dudoso pa ningun di esnan cu a of por a ehecuta nan. Ta hopi ironico cu e mesun dia cu nos integridad a wordo confirma, e integridad di minister Oduber a wordo kibra pa un hues imparcial. Pues ta momento pa e minister stop di ganja.
Deficit y MEGA DEBE a wordo causa pa inversion den nos pais: otro mentira. Según rapportnan di Banco Central y di CFT ta apenas 1% di tur e gastonan di gobierno a bai den inversión. Unda e demás 99% a bai? Tur loke bo ta mira eyfo, ta apenas 1% di e total. Ken a bai cu e 99%? Den man di cual amigo of sponsor di campanja e 99% a bai?
CFT lo stop na anja 2018: un mentira flagrante! Ningun, pero ningún caminda den e protocol firma bo ta mira 2018 skibi mes. Mustrami unda e ta skibi, ningún caminda.
ATAKE PERSONAL Y BAHO
Minister Otmar Oduber naturalmente no por a keda sin ofende mi famia, un cantaleta cu sinceramente a cansa hende caba. E tin 5 anja t ayora e mesun cos, pero puntra bo mes dicon te dia di awe e no a bai Ministerio Publico pa denuncia cualquier cos iregular. Ta pasobra NO tin nada iregular. Na fin di e reunion mi mester a pidi presidente di Parlamento pa schors e reunion pa asina mi mes hiba Otmar Oduber pa bai entrega keho na Ministerio Publico, si acaso e tin prueba. Y si en caso e no tin prueba. E mester guli su palabranan. Y na final e minister mester a admiti cu e no tin ningún prueba y mester a guli su palabranan bek.
Minister Otmar Oduber a demostra un nivel di vulgaridad enorme den Parlamento, un berguensa real pa tur, especialmente nos hobennan.